Нега ташқи кўринишим ҳақида ташвишланаман?\nТИЛИДА ЎҚИШ абе абуи абхаз австралия имо-ишора адангме аймара албан алур америка имо-ишора арабча аргентина имо-ишора арман ассам атие африкаанс ачоли бамана баск басса (Камерун) батак (каро) батак (сималунгун) батак (тоба) бауле бенгала биак бикол бислама болгар боливия имо-ишора бошқирд британия имо-ишора булу ваиунаики валенсий валлий валяйта везу венгер венгер имо-ишора венда венесуэл имо-ишора вьетнам га галисий ган гере гереро гокана грек грузин гуарани гужарати дамара дат даяк нгаджу деху дигор занде зимбабве имо-ишора зулу ибан ибанаг ибинда ибинда иврит игбо илоки инглиз индонез ирланд исоко испан итальян итальян имо-ишора йоруба йулу кабил кабувердьяну кана каннада каонде карен (сго) карифуна каталан качиквел (ғарбий) качин квангали квебек имо-ишора кекчи кечуа (Анкаш) кечуа (Аякучо) кечуа (Боливия) кечуа (Имбабура) кечуа (Куско) кечуа (Пастаса) кечуа (Чимборасо) кикамба киконго кикуйю килуба кимбунду кинамванга киньяруанда кипенде кирибати кирунди кисонге киче колумбия имо-ишора конго конкани (лотин ёзувида) корейс корейс имо-ишора коса косрае креол (Белиз) креол (Гаити) креол (Гвинея-Бисау) креол (Маврикий) крио куаньяма кхмер ламба латиш ленже лингала литва лози ломби луганда лунда луо лўли (Македония) лўли (Македония) кирилл ёзувида лўли (жанубий Греция) майя македон макуа малагаси малайя малаялам мальта мам мамбуе-лунгу мапуче маратҳ маршалл масатек (Уаутла) мексикан имо-ишора мизо михе монгол мьянма навахо науатль (Герреро) науатль (Хуастека) науйтль (марказий) нгангуела нгаубере ндау ндебеле ндебеле (Зимбабве) ндонга немис неосоломоник непал нзема ниас нидерланд норвег ньюнгве ньянека ньянжа озарбайжон озарбайжон (кирилл ёзувида) окпе олуконзо оромо осетин отетела отоми (Мескиталь водийси) палау пангасинан панжоб панжоб (шахмукхи) папьяменто (Аруба) папьяменто (Кюрасао) парагвай имо-ишора перу имо-ишора пижин (Камерун) пижин (Нигерия) поляк поляк имо-ишора понапе португал португал (Португалия) ротума румин руньянкоре рус рус имо-ишора руторо руунд самар-лейте самоа сангир санго сапотек (истмус) сапотек (лачигири) свати себуан сейшель креол сена сепеди серб серб (лотин ёзувида) сесото (Лесото) сидама сингал словак словен сранан-тонго суахили суахили (Конго) судан тагал таити тай тамил тандруй тараскан тви телугу тетум (Дили) тив тлапанек тожик тонга тоража тотонак тотор тохолабал трук тсвана тсонга тувалу тумбука турк туркман уйғур (кирилл ёзувида) украин умбунду урду урхобо фарер фижи фин фин имо-ишора фон форс француз хауса хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хмонг хорват цельталь цоцил чех чили имо-ишора чилуба читонга читонга (Зимбабве) читонга (Малави) чичева чичемба чияо чокве чол чопи чуваш шарқий увеа швед шитсва шона эве эдо эквадор имо-ишора эстон эфик яван якуба япон япон имо-ишора ўзбекча қирғиз қозоқ\nОйнада кўрган нарсаларингиздан кўра муҳимроқ бўлган бошқа нарсалар бор.\nҚуйидаги вазиятни тасаввур қилинг: Джулия ҳар гал ойнага қараганида, семизман, деган фикрга келади. Гарчи ота-онаси ва дўстлари унга: «Ўзиям чўпдай озғинсан»,— дейишса-да, у барибир: «Озишим керак»,— деб юради.\nЯқин орада Джулия «ҳеч бўлмаса бир неча кило» вазн ташлаш мақсадида жиддий чоралар кўриш ҳақида ўйлади. Унинг фикрича, бу учун бор-йўғи бир неча кун оч юриши керак, холос.\nАгар сиз ҳам ўзингизни Джулия сингари ҳис қилганингизда, қандай йўл тутган бўлардингиз?\nЎзингиз ҳақингиздаги фикрингизни қийшиқ ойнадаги тасвирга ўхшатса бўлади\nТашқи кўринишингиз қандай экани борасида ташвишланишнинг ёмон жойи йўқ. Муқаддас Китобда Сора, Роҳила, Обигайл, Юсуф ва Довуд каби эркагу аёлларнинг ташқи кўриниши чиройли бўлгани ҳақида айтилган. Шунингдек, Обиша исмли қиз «ғоятда гўзал» бўлганини ҳам ўқиймиз. (3 Шоҳлар 1:4)\nБироқ кўплаб ёшлар ташқи кўриниши борасида керагидан ортиқ ташвишланишади. Бу эса жиддий муаммоларга олиб келиши мумкин. Мисол учун, қуйидаги маълумотни кўриб чиқинг:\nҚўшма Штатларда 58 фоиз қизлар ўзларини семиз, деб ҳисоблашади. Аслида эса, фақат 17 фоиз қизларни ростдан ҳам семиз деса бўлади.\nҚўшма Штатлардаги бошқа бир тадқиқотга кўра, аслида вазни нормадан кам бўлган аёлларнинг 45 фоизи ўзларини жуда семиз деб билишади.\nВазнини камайтириш ниятида ўзини қийнаб, оч юрган баъзи ёшлар овқат ея олмаслик каби ҳаётга хавф туғдирувчи касалликка чалинишган. Бу касаллик тиббиётда анорексия, деб юритилади.\nАгар сизда ҳам анорексиянинг аломатлари ёки овқат ейиш билан боғлиқ бошқа муаммолар бўлса, ёрдам изланг. Бу ҳақда ота-онангизга ёки бошқа ишонган одамингизга айтинг. Зеро, Аллоҳнинг Каломида: «Дўст ҳар қачон севиш учундир, ака-укалар ҳам оғир кун учун туғилган»,— деб бежиз ёзилмаган. (Ҳикматлар 17:17)\nҚИЛИШИНГИЗ МУМКИН БЎЛГАН ЭНГ ЯХШИ ЎЗГАРИШ!\nАслини олганда, инсонни чиройли қиладиган нарса — бу унинг ички дунёсидир. Келинг, шоҳ Довуднинг ўғли Абсаломнинг мисолини кўриб чиқайлик. Муқаддас Китобда у ҳақда шундай ёзилган:\n«Абсалом каби чиройли, келишган одам йўқ эди. У бошдан-тирноғигача бенуқсон эди». (2 Шоҳлар 14:25)\nЛекин шунга қарамай, бу йигит мағрур, шуҳратпараст ва сотқин бўлган. Шунинг учун Муқаддас Ёзувларда Абсалом ижобий томондан тасвирланмай, пасткаш, садоқатсиз ва нафратга тўла инсон сифатида тилга олинган.\nШу боис ҳам, Муқаддас Китобда биз учун қуйидаги маслаҳат ёзиб қолдирилган:\n«Янги ўзликни кийиб олинглар». (Колосаликларга 3:10)\n«Сизнинг чиройингиз ташқи кўринишдан... иборат бўлмасин. Аксинча, чиройингиз қалбингизнинг тубида яширилган... бўлсин». (1 Бутрус 3:3, 4)\nЧиройли ташқи кўринишга эга бўлишнинг ёмон жойи йўқ. Лекин ташқи кўринишдан ҳам муҳимроқ бўлган нарса — бу сизнинг шахсиятингиздир. Умуман олганда, бошқалар назарида сизни гўзал қиладиган нарса — бу кучли тана ёки келишган қоматингиз эмас, балки мақтовга лойиқ фазилатларингиздир! Филисия исмли бир қиз шундай фикр билдирди: «Тўғри, гўзаллик дарров эътиборни жалб қилади, аммо ичингизда қандай инсон эканингиз ва яхши хислатларингиз одамларнинг хотирасида кўпроқ сақланиб қолади».\nТАШҚИ КЎРИНИШИНГИЗ ҚАНДАЙ?\nТашқи кўринишингиз туфайли тез-тез тушкунликка тушасизми?\nЖисмоний нуқсонингизни тўғрилаш учун пластик операция ёки қаттиқ парҳез қилиш тўғрисида ўйлаган пайтларингиз бўлганми?\nИмконингиз бўлганида, ташқи кўринишингизда нимани ўзгартирган бўлардингиз? (Сизга мос келганини белгиланг.)\nАгар биринчи иккита саволга «ҳа» деб жавоб бериб, учинчи саволга учтадан кўпроқ жавобни белгилаган бўлсангиз, унда мана шу фикр ҳақида ўйлаб кўринг: бошқалар сизга сиз каби салбий нуқтаи назар билан қарашлари амримаҳол. Ҳа, мувозанатни йўқотиб, ўзингиз ҳақингизда ҳаддан ортиқ ташвишланиб қолишингиз ҳеч гап эмас. (1 Шоҳлар 16:7)\nҚай йўсин соғлигим ҳақида яхшироқ қайғура оламан?\nМенга тўғри келадиган машқлар режаси нималарни ўз ичига олиши керак?\nАгар дугонам озиш учун кескин чоралар кўраётгани ҳақида айтса, мен нима қиламан?\nwww.jw.org сайтидаги «Тенгдошларингизнинг фикри — Ташқи кўриниш» номли видеороликни томоша қилинг. (БИБЛЕЙСКИЕ УЧЕНИЯ > ПОДРОСТКИ сарлавҳаси остига қаранг.)


22 млн. сўм жиноий жарима ундирилди » Ўзбекистон янгиликлари – Zamin.uz\n, 26 2021, 00:17\n22 млн. сўм жиноий жарима ундирилди\n17 ноя, 19:50 1 228 Жамият\nЖиноят ишлари бўйича Булунғур туман судининг 2020 йил 6 августдаги ижро варақасига асосан қарздор Шавкат Норқуловдан давлат фойдасига 22 млн. 300 минг сўм жиноий жарима ундириш тўғрисидаги ижро ҳужжати Бюронинг Жомбой туман бўлими иши юритувига келиб тушган ва шу куннинг ўзида ижрога қаратилган.\nҚарздорга ижро ҳужжатида кўрсатилган талабларни ихтиёрий бажаришлик учун муддат берилган. Ўзбекистон Республикаси “Суд ҳужжатлари ва бошқа органлар ҳужжатларини ижро этиш тўғрисида”ги Қонуннинг 42(1)–моддасига асосан қарздорга нисбатан Ўзбекистон Республикаси ҳудудидан четга чиқиш ҳуқуқларига вақтинча чеклов ўрнатилган.\nМазкур ижро ҳужжатига асосан қарздорнинг мол-мулкларини аниқлаш мақсадида Ўзбекистон Республикаси “Суд ҳужжатлари ва бошқа органлар ҳужжатларини ижро этиш тўғрисида”ги Қонуннинг 21,87-моддаларига асосан тегишли ташликотларга сўровномалар юборилган.\nМазкур ижро ҳужжатига асосан қарздордан тегишли тўлов ҳужжатларига асосан 22 млн. 300 минг сўм жарима тўлиқ ундирилиб, ижро ҳужжати амалдаги Қонуннинг 41-моддаси 1-қисмига асосан тамомланган.\nТошкентдаги собиқ «ГУМ» сотувга қўйилмоқда 09 мая, 10:30\nМИБ банк фойдасига кўчмас мулкларни ундирди 28 авг, 14:52


Шаҳло Аҳророва (1967) | www.ziyouz.uz\nБош саҳифа Ўзбек насри онлайн антологияси Шаҳло Аҳророва (1967)\nРубрика: Шаҳло Аҳророва (1967)\nШаҳло Аҳророва 1967 йилда Жиззах туманида туғилган. Ўзбекистон Ёзувчилар уюшмаси аъзоси. Бугунга қадар “Эъзозим”, “Суйдирдингиз, суймадингиз”, “Моҳим”, “Сени ўйламоқдан воз кечолмайман”, “Ишқ нафаси”, “Жийда гулим” каби қатор назмий ва насрий китоблари чоп этилган.\n“Шуҳрат” медали совриндори.\nЧоп этилган 22.04.2018 05.01.2018 МуаллифZiyouz.uz\nУзоқ вилоятдан келиб республика идораларининг бирида нуфузли лавозимда бўлмаса ҳам, тўрт киши қоғоз ва компьютердан бошини кўтармай ишлайдиган хонанинг бир стол ва бир стулини эгаллаб ўтирганига қарийб беш йил бўлиб қолибди. Иши кўзга кўринарлига ўхшамайдику-я, лекин моянаси чаккимас. Идорасининг ҳам давоми…\nОҳангдор ҳуштак овози – тонгнинг илк даракчиси эди. Йўқ, уни ташқаридан ҳеч ким чалмади. Телефон дарак берди шу овоз билан. Кимдандир телефон қўнғироғи эмас, ҳақиқатан ҳам дарак – СМС хабар келганди. Кеча, уйқуга ётишдан олдинги каби. Йўқ, ҳар кеча уйқуга давоми…


ЮРАГИНИ МЕРОС ҚОЛДИРГАН ИНСОН - 9 Февраля 2014 - РОБИТА\nГлавная » 2014 » Февраль » 9 » ЮРАГИНИ МЕРОС ҚОЛДИРГАН ИНСОН\nЮРАГИНИ МЕРОС ҚОЛДИРГАН ИНСОН\nБотир Зокиров!... Қиёси йўқ ва ҳеч қачон бўлинмайдиган, яхлит олам... Қанийди санъаткорнинг ҳақиқат рўпарасида қанчалик хоксор бўлса, жаҳолат қаршисида ўшанчалик мағрур қалбини тушунолсанг... Хаёлпараст "Кичкина шаҳзода"сининг орзуларини, дардларини ҳис қилган кўнгли ҳақида ўйлаб, унга ҳеч қачон хиёнат қилмаган, ҳар қандай оғир дақиқаларда ҳам уни тарк этмаган, ҳеч кимникига ўхшамаган юрагига қулоқ солгим келади.\nНегаки, унинг бу Юраги менга ҳамиша баланд дор устида муаллақ турган дорбоз қисматини эслатади. Жамиятнинг минг бир пайконлари аввало шу юракда акс-садо бериб, ўз оғриқлари билан тирнаб ўтади.\nУнинг қўшиқларини тинглаганда руҳиятимда ажиб бир ўзгаришларни ҳис қиламан. Гўёки, руҳ қанот қоқиб тор вужудни тарк этганча юксакларга парвоз этаётгандек бўлади. Беихтиёр ўзингни бошқа дунёда ҳис қиласан. Шундай лаҳзалардагина мен учун ҳаёт ўзининг бетидаги қалин чимматини кўтариб бор гўзаллигини намойиш этадигандек. Менимча, қиймаланиб кетган юраккина ҳақиқий санъаткорнинг қисматини англашга қодир. Назаримда, санъаткор ҳаёти заминга фақат гўзаллик излаб яшаш учун ҳайдалган буюк қул тақдирига ўхшайди. У бир умр гўзаллик рўпарасида тиз чўкиб "мана шу бахтни менга беринг" деб ялинаётган Инсон. Бу дамдан сархуш бўлган, бебаҳо лаҳзаларнинг гувоҳига айланган одам беихтиёр ўзини ўраб турган борлиқдан-да баланд бўлган бошқа бир олам - Улуғ Ҳақиқат борлигини эслайди. Ва чексиз азоб билан қўмсайди. Гўзаллик сари интилишдан туғилган туйғулар қалбни сўзсиз ибодатга келтириб, ўзлигингни англатгандагина Санъат аталмиш буюк эзгулик Инсон қавмига тушунарли бўлади\n. Чунки "Чўли ироқ" куйи, Бетховен мусиқалари, Жо Дассен ёки Ботир Зокиров қўшиқларини ўзбек, франтсуз ёки немис бўлиб эшитмайсан. Санъаткор юрагидаги дардларидан томчи-томчи сиқиб асарларига қўшаркан, уларни умуминсоният дардига айлантиради. Унинг ноласи дунёнинг етти бурчагига акс-садо берганлиги учун ҳам, асрлар давомида одамзот Санъаткор қиёфасида ўзининг биродарини, қисаматдошини кўриб келади. Табиийки бу жараёнда, миллат деган азалий тушунча ҳам Санъат - Гўзалликнинг қудрати олдида ўз-ўзидан чекинади. Бунда тил халқлар ўртасида кўприк вазифасини ўтамаганидек, қалблар учун ҳам тўсиқ бўла олмайди. Бу оҳанглар таъсирида олам билан мутлақо алоқаси бўлмаган оламдан-да баландроқ бўлган ажиб ҳис - ҳайратнинг асирига айланасан.\nҲайрат - самимиятнинг, ҳис-ҳаяжоннинг энг олий нуқтага кўтарилиши. Таъбир жоиз бўлса, гўзаллик билан гўзалликнинг висоли, туйғулар, изтироблар уйғунлиги. Ҳайрат туфайлигина "инсон ўзининг бир вақтлар нақадар юксакликдан қулаганини", ўша илк "машъум гуноҳ" ҳамиша таъқиб этиб келаётганини, аслида ўзининг само фарзанди эканлигини идрок этади.\nГоҳида бирор-бир шеър ёки қўшиқ тинглаганимизда ҳаммаси жойидадек, сўзлар, мусиқа, овоз, тажриба бор, лекин нимадир етишмайди. У сизнинг юрагингизга етиб келмайди. Руҳ жойидан "қилт" этмайди. Нари борса, ўша лаҳзада шунчаки, завқланарсан. Ҳайратдан, эҳтиросдан асар ҳам йўқ. Юрак сезилмайди. У тарк этиб кетган. Нега бундай? Ҳайрат йиллар давомида ўрганиладиган ёки ўзлаштириладиган нарса эмас, аксинча у, лоқайд лаҳзалар эвазига бой берилиши мумкин. Ахир бола қалбининг ўзи олам-олам ҳис-ҳаяжон-ку! У қачон одамни тарк этади? Қачонки юрагингга қарши борганингда. Бир неча бор юрагимизга қарши бориш натижасида у биздан воз кечади. Фаровон турмуш илинжида, даврнинг табиатимизга, аслимизга ёт бўлган талаблари билан муроса қилмоқчи бўламиз, шунда юрак биздан қандай юз ўгирганини билмай қоламиз. Бундан кўпроқ оламнинг таянчига айланаёзган қадриятлар озор чекади. Хиёнатлар аввалида, яъни илдизида инсоннинг ўз-ўзига, юрагига хиёнати ётади.\nКимлардир баланд туйғулар, орзулар билан санъат оламига кириб келади... Лекин ўз ўрнини топиш мақсадида худо берган истеъдодни суиистеъмол қила бошлайди. Мана шу ердан уларнинг бахтсизлиги бошланади. Чунки барча саъй-ҳаракатлар кимларнингдир назарига тушишга қаратилади. "Шундан ўтиб олсам бўлди, яна ҳаммаси илгаригидек ўз ўрнига тушиб кетади. Бундан осмон узилиб ерга тушмайди. Ҳар ким ўзи учун курашиши керак-ку, ахир". Фожиа шундаки, улар руҳни бир муддатга ўлдириб бўлса-да, шамолларга дош беролмайдиган жамиятдаги ялтироқ мавқеини тикламоқчи бўлишади, афсуски, руҳ фақат бир муддатгагина тарк этишга ожиз... Ҳар қандай маҳорат ҳам ҳувиллаб ётган бу бўшлиқнинг ўрнини тўлдира олмайди.\nБошқаларни эса тантиқ хоҳишлар бошқараркан. Бундайлар асосан саҳнани намойиш майдони деб билишади. Бора-бора намойиш майдонидан кураш майдонига айлантиришади. Бу жараёнда одамлар табиати мажруҳланади. Улар одамзот туйғуларини тутдай тўкканларидек, йиллар шамоли ҳам уларнинг ҳаммасини ер юзидан супуриб ташлайди. Бундайлар учун санъат лаҳзалик кайфият, кўнгилхушлик холос. Мавлоно Румийнинг "Мусиқий хотин кишига ўхшайди. Уни чўри деб истифода этаркансан, ўзингда инсонни ухлатиб, ҳайвонни уйғотасан" деган ҳикмати айнан шуларга тегишлидек.\nМана шу улуғ ҳақиқатни унутмаган бизнинг санъаткоримиз Ботир Зокиров учун эса санъат қисмат эди. Бундай зотлар асрлар давомида бир келади. ўша бир келганида инсониятнинг маданий тараққиётида ўз муҳрини босиб кетишга улгуради. Афсуски, бу борлиқ кўпроқ уларнинг изтиробларидан, кўз ёшларидан озиқланаркан, ютаркан. Ботир Зокировни бедаво дард болалик дунёси ҳали тарк этиб улгурмаган палладан умрининг охиригача, яъни ўттиз беш йил таъқиб этди. Бутун умр оғриқларни енгиб куйлагани унинг муҳиблари учун сир эмас. Нафақат танадаги санчиқлар, балки жамият жароҳатлари ва одамларнинг дидсизлиги ҳам уни қийнар, булардан ўзини ёлғиз ҳис этар, лекин бу ҳолатларнинг бари, кўзлар қоронғуликдагина ўткирлашганидек, унинг шуурини янада ёритарди. Шулар ҳақида ўйларканман беихтиёр дунёни қутаришни гўзалликка юклаган Достоевскийнинг "Кенг фикрли, қалби теран одамлар учун азоб ва дард чекиш шарт доимо. Менимча, чинакам буюк одамлар ёруғ дунёга келиб улуғ бир азоб туйсалар ажабмас", деб ёзган ҳақиқати ёдимга тушади. Балки ўзи ҳамиша азоб билан айтган, қатлга олиб кетилаётган ошиқнинг сўнгги видоси - "Маробебус" ("Видо бўсаси") ёки ҳижрон қўшиғи "Эй, сарбон"ни тинглаётганлар орасидан маъносиз, ҳиссиз нигоҳларни кўриб қолишдан чўчиб, саҳнадан пастга қарашга юраги дов бермай яшаганининг сабаби шундандир. Наинки санъат балки умри давомида жоҳиллик билан тўқнашиб яшаш ҳам унинг заминдаги ёзуғига айланган экан. Миллат маданиятини жаҳонга танитиш мақсадида не-не машаққатлар, йўқотишлар эвазига ташкил қилган, ўзга юртларда қадрланиб, ўз юртида етарлича қадр топмаган, санъаткор орзуларининг инъикоси "Мюзик холл"нинг тарқалиб кетиши унинг учун тақдирнинг яна бир шафқатсиз синови эди. Мамлакат жиловини қўлида тутган нуфузлардан бирининг бебош нафси санъаткор орзуларининг саробга айланишига сабаб бўлади.\n...Ботир Зокиров шунинг учун ҳам ҳеч қачон бўлинмайдиган, қиёси йўқ бус-бутун оламки, санъаткор сифатидаги мавқеини деб, инсонлик аъмолидан, ўзлигидан, эътиқодидан воз кечолмасди. Бадиий раҳбар сифатида у учун гуруҳидаги аёллар шунчаки ижрочи эмас, ўз тақдирига эга шахс бўлганлиги учун ҳам ишдаги умумий манфаатларни деб уларнинг туйғуларини эрмак қилишларига бефарқ қарай олмас эди. Айнан мана шу жараёнда яёв юрганидан товонлари шилиниб кетган ШАХСнинг тоғдек ғурури билан от устида турган, кўзларини шира босган ўткинчи кимсанинг очкўз майли тўқнашади. Бунақа бемаъни тўқнашувлар уни шахс сифатида ҳарқанча тобламасин, у оддий инсон сифатида кўп азоб чекар, толиқиб кетган шикаста вужуднинг дош бериши эса ҳамиша қийин кечарди... ўзининг аҳмоқона "мен"идан бир бармоқ бўлса-да кўтарила олмайдиган нуфузлар Санъаткор туйғуларини ҳазм қила олмаса-да уларнинг хоҳиши учун у ўзининг бебаҳо Юрагига оёқ босолмасди.\nБашарият тарихининг гувоҳлик беришича, бундай Инсонлар бу дунёга нима учун келганларини турфа тиканлару, дўнгликлардан иборат қисқа умридаёқ исботлаб, инсониятга ўз қўшиғини қолдириб кетишаркан. ... Моцарт, Бетховен, Жо Дассен, Висотский, Ботир Зокиров... Бу номлар ортида миллатлар кечмиши, халқларнинг муваффақиятлари билан биргаликда, афсуски, мағлубиятлари ҳам ётади. Шунинг учун ҳам улар адоғи йўқ бу телба оламнинг шўрлик арзандасига айланиб бўлишган. Қўшиқчининг бу оламга бўлган чексиз эҳтироми-ю, унга айтадиган дардларини юрагидан фақат сўзларгина олиб чиқа оларди. Шу боис ҳам ҳар бир сўз унга қўшиқ қалбини янада чуқурроқ очишга ёрдам берган. Мен ҳам хонанда қалбига етишишим учун унинг кундалигидаги қайдларни ўқиб ўзимдан ўтказа бошлайман. "Театр директори менинг ишимдаги энг муҳим нарса молиявий ишлаб чиқариш эканлигига ишонтирди. "Нимани ва қандай куйлашингдан қатъи назар, нима қилиб бўлса-да режани бажар. Бошқа йўл йўқ". Бир нарсани туш\nунолмайман қандай қилиб режали хўжалик ва санъатни қовуштириш мумкин. Бу иккови мутлақо фарқли тушунча, ҳеч қачон бир-бирига яқинлаша олмайди". Ёки "Ҳукумат дала ҳовлисида: идиш- товоқларнинг тарақлаши ва чапиллашлар орасида Навоий, Пушкин шеърларига бағишланган мусиқа оқади. Мен шу пайтгача ҳеч қачон ўзимни хўрланган ҳис қилмаган эдим. Эй, худойим, нақадар ёввойилик ва маданиятсизлик... Кимдир пишиллаганча товуқнинг оёғини чайнаб ўтирган бўлса, қандай қилиб қўшиқ айтиш мумкин. Мен лоқайдликнинг ўтиб бўлмас деворига ўзимни ураяпман".\nСанъаткорни, ўзимча, бугуннинг нафаси билан уқий бошлайман. Тўю базму жамшидлар омма йиғиладиган жой. Истайсанми-йўқми сархуш оломоннинг кайфияти билан ҳисоблашасан, муроса қиласан. Хонанданинг чаккасига турли қўллар тегиб, чўнтагига кирганидан санъатнинг сири очилиб, жозибасига шикаст етиб, бор ҳайратни сездирмасдан емира бошлайди. Омма ҳофизнинг эмас, ҳофиз уларнинг чилдирмасига "бирров"га бўлса-да ўйнашга маҳкум. Аччиқ ҳақиқат шуки, ашулачи у даврада санъаткор ҳам эмас. Ахир бунақа томошалар қанчадан-қанча истеъдодларни маҳв этиб келмаяптими?! Ботир Зокировдаги маданий аслзодалик ҳатто овқатланаётган маҳалда ҳам куйлашга йўл қўймайди. Мулоҳазаларимни айни пайтда жиддий хонанда сифатида ниҳоятда машҳур, ҳатто Машраб ижодига мурожаат қилиб турадиган эстрада йўналишидаги қўшиқчига айтганимда у "Ҳозир жаҳон юлдузлари ҳам тўйга чиқяпти. Ботир Зокиров бошқа даврнинг фарзанди, шунинг учун ҳам унинг қарашлари ўзгача. Даврлар ўзгариб кетди. Қарашлар ҳам. Бугу\nн хонанда тўйга чиқмаса, катта саҳнага ҳам чиқа олмайди. Ҳолбуки, ҳаммаси санъаткорнинг ўзига боғлиқ. Шундай қилингки, одамлар беихтиёр қўлидаги қошиқни стол устига қўйишсин. Аксинча тўйлар артистни чархлайди", деб жавоб берди. ўзини санъаткорман дея "ижод машаққатлари"дан гапираётган бугунги ашулачиларнинг репертуари асосан тўй қўшиқларидан иборат эканлигининг сабаби ҳам шунда бўлса керак. Унинг гапларини сўзма-сўз таҳлил қилмоқчи эмасман, лекин бир ҳақиқатни биламанки, Ботир Зокиров қўшиқлари омманинг шовқини етадиган жойлардан анча баландда... На "Араб тангоси"ни, на "Раъно"ни ва на "Мажнун монологи" ёки деярли умр шомида куйлаган "Хаёлимда бўлдинг узун кун"ни бирортасини шовқин сурондан иборат, маст давраларда тинглаб бўлади. Наинки, базмларда ҳаттоки йўл-йўлакай, шунчаки эшитиш ҳам бу қўшиқларни, ундаги туйғуларни увол қилишдир. Ахир уларда шаффоф юракнинг нидоси, чинқириғи бор.\nБалки даврлар туфайли қарашлар ҳам ўзгарар, лекин асрлар давомида оламнинг меҳварини ўз ҳақиқати билан ушлаб келаётган шундай қадриятлар борки, ҳатто замонлар тўфони улар олдида ожиз. Мана шулар туфайлигина абадият денгизи ҳеч қачон тўхтаб қолмайди. Шуларгина азим ва асов дарёларнинг асл ўзани қаердалигини эслатиб туради. Ботир Зокиров феномени катталашгандан катталашиб фақат орзу бўлиб қолишининг, қўшиқлари соғинчли армонга айланишининг сирини шунда деб ўйлайман.\nБертолд Брехт драматургиясини доимо кузатиб, унга тегишли асарларни мутолаа қилиб юрадиган хонанда режиссёрларнинг саҳналаштириш учун жиддий асарлар йўқ деган баҳонасини тушунмас эди. Ваҳоланки драматург ўз асарларида катта мақсадлар бўлмаган даврда катта санъат ҳам яратиб бўлмайди деган катта ҳақиқатни айтиб кетган. Яъни мақсадлар майдалашган сари, санъатнинг ҳам бачканалашиб боришини табиий ҳол деб қараган экан. Назаримда, бугун санъаткорлик даъвосида юрган, дунёни фақат манфаатлар-у билакдаги кучлар бошқаришига астойдил ишонаётган "шоу бизнес" аталмиш шафқатсиз ўйиннинг ижрочиларидан, аниқроғи қуролларидан ҳайрат кутишнинг ўзида мантиқсизлик ётадигандек. Ахир, уларнинг ўзи бу оламнинг асосида муҳаббат ётишига шубҳа билан қарашади-ку. Табиийки, бу ҳолатларда омманинг қичқириғидан, беҳаё ҳуштакларидан бир зум бўлса-да озод бўла олмайсан. Шундай пайтларда Санъаткоримизнинг бу ғала-ғовур телба дунёнинг томошабинига ёки иштирокчисига айланмасдан эрта тарк этганининг ўзида ҳам қандайдир сирли ҳикмат бордек туюлади. Бу ҳам бир Уни аяш мақсадида Оллоҳнинг севган ва ночор бандасига берган сўнгги имконидир. Афсуски, кўҳна шарқ ҳикматларида айтилганидек, найнинг дилўртар овози кўпинча дўмбиранинг шовқуни остида қолиб кетаркан.\nЮрагидаги қайноқ ҳароратини оҳангларга кўчирган қўшиқчимнинг сурати... Паришон сочлар... Кенг пешона остидан чақнаб турган ҳайрат тўла нигоҳига сингиб кетаман. Бу тим қора катта кўзлар оламга шу қадар катта муҳаббат билан тикиладики, "ҳай-ҳай" демасанг дунёни кўзлари билан қучоқлаб олса. ўзи ҳайратланган бу ҳаётга наинки қўшиқлари, балки кўзлари билан ҳам ҳайрат улашмоқчи бўлади. У Ватанини ҳам мана шу тийрак нигоҳи билан, кўзларини катта-катта очганча дард билан севди. Чунки У юмилган кўз билан Ватанни севиб бўлмаслигини яхши биларди. Владимир Висотский ва Иосиф Кобзон унинг қадрдонлари эди. Улар бир-бирини тушунишарди. Лекин у дўстларидан фарқли ўлароқ на сарой қўшиқчиси бўла олди, на бўғзини йиртганча қўшиқлари орқали исён қила олди. У фақат "Қайдасан бахт, қайда сенинг ёруғ қиёфанг?" дея бахт ҳақида, Инсон ҳақида ёниб куйлади. Вужуди чўғга айлангача, юрагини аямасдан куйлади. ўзининг миллатдошларини улуғ миллат вакили сифатида кўргиси келарди.\nШунинг учун ҳам "Менинг мамлакатим ўзининг бир тусдаги мусиқаси билан нақадар камбағал. Ёки уни тушунмаган бизлар қашшоқмизми? Миллатидан қатъий назар ҳар қандай одамга тушунарли бўлган қўшиқлар хазинасининг калитини қаердан топсам бўлади" деб изланди. Ва мана шу калитни топиш йўлида, катта-кичик қулфларга дуч келаверганидан "... Мен уларга тоқат қилолмайман, ҳатто салом-алик қилишни ҳам хоҳламайман. Ахир бу амалдорларнинг калтабинлиги, ўтмас диди, маълум бир даражага кўтарилади, мезонга айланади. О, бу қандай нотавонлик... Лекин шундай бўлса-да Икромдан (компазитор Акбаров- И.Қ.) фарқли равишда, республикадан кетиш ниятим йўқ, кучим сабр-тоқатим, асабларим қанчага дош бергунча, ўзимнинг ишимни қилавераман", деб изтироб чекканча Юраги етаклаган йўлдан кетди.\nСанъаткорнинг гўзал шахсияти билан боғлиқ хаёлларим ҳамроҳлигида йўлга отланарканман кўзим каттакон афишадаги яна бир кўзга тушади. Бироқ бу мен учун мутлақо бегона, ўгай кўз. У оламга шу қадар алам, қаҳр билан ҳаёсизларча санчилиб қарайдики, беихтиёр юрагинг орқага тортиб кетади. Қўйиб берсанг дунёни эртаклардаги ялмоғиз кампирдек икки ямлаб бир ютса... Йўқ, бу аянчли кўзлар, вайрона қалб билан қўшиқ айтиб бўлмайди. Бу кўзлар билан Инсон ҳақида, унинг орзулари ҳақида куйлаш гуноҳ... Фақат бу кўзлар билан одамларни алдаш, чалғитиш ва туйғуларни таҳқирлаш мумкин. Албатта бу менинг шахсий фикрим. Лекин менга мана шу ҳақиқатни мен таниган бебаҳо Ботир Зокировнинг бой дунёси англатди.\n"Сеҳрли мусиқани тинглаб ўзингни нечанчи осмонда ҳис этасан. Алам ва оғриқлардан нишон ҳам йўқ, фақат ва фақат оҳанглар, оҳанглар, оҳанглар... Улар қанотингга айланади ва сени замин бўйлаб шафақнинг зарҳал ипи чўзилиб кетган уфққа қараб олиб кетади. Оҳанглар учар қушлар мисоли сени юксак-юксакларга, офтоб сари элтади. Мана сен унинг иссиғини, ёруғини ҳис этяпсан. Кўнглингдаги барча кирлар, ғуборлар кўтарилиб кетган... Аламлар ва оғриқлар ушбу бепоёнликка сингиб кетган. Мана бирдан скрипка йиғлаб юборди ва сен кўзларингдан сизаётган ёшни сезасан. У кўнглингнинг шундай теранликларида туғиладики, сен буларни шу кунгача хаёлингга ҳам келтирмагансан. Шоир "Ғамим менинг ёруғ", деб аниқ айтганидек ифодалай олмайсан".\nУнинг дардларидан яна бири шундаки, ўзи кўзлаган манзилга ета олмаслигини ҳамиша ҳис қилиб турарди. "Бугун "Алишер Навоий" спектаклини томоша қилдим ва яна ҳаётдан менинг мақсадим нима деган савол устида ўйлаб қолдим. Ҳаммасининг мақсадсиз ва маънисизлиги тўғрисида ўйлай бошласам қўрқиб кетаман. Куйлаш - қўшиқлар. Ахир улар эртаси куниёқ унутилади-ку. Хўш, мендан кейин одамларга нима қолади? ўзингдан одамлар учун жуда керакли нарса қолдириш учун нима қилиш зарур. Мана мен учун улкан ва ечиб бўлмас саволлар..." У "одамларга нима қолдиришим мумкин" деб изтироб чекади. Бетховен даҳосидан хабардор инсон унинг "Ҳақиқий санъаткор мағрурликдан нари туради, чунки у санъатнинг чексизлигини кўриб туради... мақсади жуда узоқлигини ҳис қилади" деган иқрорини эсласа санъаткор оғриқларини, ўзидан кўнгли тўлмаслигининг сабабини тушунади. Шунинг учун ҳам санъаткор фақат шу оламнинггина фарзанди бўлиб қололмайди.\nБотир Зокиров қисқа умри билан Инсон руҳиятининг чек-чегараси йўқлигини, хаста вужуд озод ва исёнкор Руҳ учун қафас бўла олмаслигини, талант маълум бир қариччалар билангина баҳоланмаслигини, ўлчанмаслигини, ҳақиқий истеъдод замонанинг турли қолипларига сиғиб, мослашиб кета олмаслигини исботлади. Ва келажакка бутун дунё қурбон бўлишга арзийдиган улкан Юракни мерос қолдирди. Бу Юрак унинг қўшиқларида, чизган суратларида, шеър-ҳикояларида ва кундалигида, таржималари-ю кинотасмаларда муҳрланиб қолган қиёфасида акс этган.\nПросмотров: 825 | Добавил: кимсан | Рейтинг: 0.0/0


Эронда коронавирус билан боғлиқ ўлим ҳолатлари бўйича янги рекорд кузатилди\n15 апрел 2021, Тошкент вақти: 23:08\nТеҳрон кўчаларидан бирида ниқоб тақиб кетаётган одамлар, 2020 йил 5 июли.\nЭронда пандемия бошланганидан бери бир кеча-кундузда коронавирусдан ўлганлар сони бўйича энг юқори кўрсаткич кузатилди. 5 июль куни мамлакатда 163 та ўлим ҳолати қайд этилди. Аввалги аксилрекорд 29 июнь куни ўрнатилган бўлиб, ўшанда 162 та ҳолат ҳақида хабар қилинганди.\nРасмий маълумотларга кўра, кеча Эронда коронавирус инфекциясини юқтириб олиш билан боғлиқ 2560 та янги ҳолат аниқланган. Бу мамлакатда коронавирусга чалинганларнинг умумий сони 240 минг 438 нафарга етган, 11 минг 571 одам қурбон бўлган.\nСўнгги кунларда Эронда апрель ойида киритилган қатор чекловлар бекор қилиниши ортидан коронавирус инфекциясини юқтириб олиш ҳолатлари сезиларли даражада кўпайган.\nМамлакат президенти Ҳасан Руҳоний 4 июль куни ватандошларга давлат муассасаларига ниқобсиз кириш тақиқланиши ҳақида билдирган.


Ўзбекистон Германияга 300 тонна музқаймоқ етказиб беради - Халқ сўзи\n12:18 14 Июнь 2018 Иқтисодиёт\nТашриф доирасида делегациямиз “Ўзбекистон - ЕИ” ҳамкорлик қўмитасининг 15-мажлиси, Ўзбекистон ва ЕИ ўртасидаги иқтисодиёт, савдо ва инвестиция бўйича ёрдамчи қўмитанинг 13-мажлисида иштироки этди, Бельгия ва Нидерландия ишбилармонлик доиралари вакиллари билан учрашди. Бу ҳақида вазирлик матбуот хизмати хабар берди.\nМажлисларда кенг кўламдаги ҳамкорликнинг долзарб масалалари кўриб чиқилар экан, Ўзбекистон томони юртимизда ижтимоий-иқтисодий, сиёсий соҳалар, инсон ҳуқуқларини ҳимоя қилиш ва қулай инвестициявий ҳамда бизнес муҳити яратиш соҳасида рўй бераётган янгиланишлар ҳақида ҳам батафсил маълумот берди.\nХусусан,“Ўзбекистон - ЕИ” ҳамкорлик қўмитасининг 15-мажлисини Жамишд Хўжаев билан бирга Европа ташқи фаолият хизматларининг Европа ва Марказий Осиё бўйича бошқарувчи директори ўринбосари Люк Девин олиб борди.\n“Биз Ўзбекистонда Президент Шавкат Мирзиёев раҳбарлигида амалга оширилаётган либераллашув ва демократлашув жараёнларини олқишлаймиз, - деди Люк Девин. – Ўзбекистон ва Европа Иттифоқи ўртасидаги икки томонлама муносабатларда тарихий палла бошланди. ЕИ Ўзбекистонда рўй бераётган ва бутун Марказий Осиёни жадал ўзгаришига олиб келаётган жадал янгиланишларни катта қизиқиш билан кузатиб келаяпти. Евроиттифоқнинг олий вакили Ф.Могерини охирги йилда Ўзбекистонга икки бор ташриф буюргани ҳам мамлакатга эътибор ошгани ва икки томонлама алоқаларни ривожлантиришга жиддий киришилганидан дарак беради”.\nЛюк Девин ўзаро ҳамкорликка халақит бериб келган кўплаб муаммолар бартараф этилганини олқишлади.\nБиринчидан, узоқ вақт давомида Европа бизнесини ташвишга солиб келган валютани конвертация қилиш масаласи ҳал этилди.\nИккинчидан, Ўзбекистон ЖСТга кириш жараёнини қайта бошлади. Бу хорижлик инвесторлар ва савдо компаниялари учун муҳим ишорадир. Зеро, Жаҳон савдо ташкилоти халқаро савдони мувофиқлаштирувчи глобал платформа ҳисобланади.\nУчинчидан, Ўзбекистон ҳукумати минтақада ва ундан ташқарида ҳам транспорт-коммуникация алоқаларини равнақ топтириш, божхона ва логистика билан боғлиқ тўсиқларни бартараф этишга катта аҳамият қаратаётир\nАйни чоғда ЕИ мамлакатда бошланган солиқ ислоҳотини ҳам қўллаб-қувватлайди ва соҳани комплекс ислоҳ этиш солиқ йиғиш тизимини бир хиллаштириш, алоҳида компаниялар учун асоссиз имтиёз бериш амалиётидан воз кечиш, умуман, давлат иқтисодиётига ижобий таъсир кўрсатади деб ҳисоблайди.\nЎзбекистон ва ЕИ ўртасидаги иқтисодиёт, савдо ва инвестиция бўйича ёрдамчи қўмитанинг 13-мажлисида ҳам ўзаро савдо-иқтисодий ва сармоявий ҳамкорлик масаласи, техника ва энергетика жабҳасидаги алоқаларни кенгайтириш масалалари кўриб чиқилди. Европа томони Ўзбекистонда ташқи савдо соҳасида рўёбга чиқарилаётган ислоҳотларни қўллаб-қувватлашини билдирди. Хусусан, ташқи савдо операциялари ва ҳужжат алмашиш жараёнларини рақамлаштириш йўли билан божхона тартиб-таомиллари шаффофлигини ошириш муҳим эканлиги таъкидланди.\nЕвропа ташқи фаолият хизматлари бўлим бошлиғи Филиппе ван Амерсфорт ҳам Шавкат Мирзиёев томонидан валютани тартибга солиш ва иқтисодиётни янада либераллаштириш, унда давлат иштирокини камайтириш, Ўзбекистоннинг чет эллик инвесторлар учун жозибадорлигини ошириш бўйича олиб борилаётган сиёсатни юксак баҳолади.\nЕвропа томони Ўзбекистондан ЕИ давлатларига қишлоқ хўжалиги маҳсулотларини экспорт қилиш учун кўмаклашишга тайёр эканлигини билдирди. Хусусан, Евроиттифоқидаги озиқ-овқат маҳсулотлари хавфсизлигига оид қонунчилик талабларига мувофиқ тарзда озиқ-овқат маҳсулотларини сертификация қилиш тизимини ривожлантиришга ёрдам бериш таклиф этилди. Мезбон экспертларнинг баҳолашича, Ўзбекистонда Европада тан олинадиган озиқ-овқат маҳсулотлари сифати ва хавфсизлиги назорати тизимининг яратилиши ўзбек маҳсулотларини евробозорларга экспорт қилиш учун кенг имкониятлар очади.\nЎз навбатида Ўзбекистон Асосий преференциялар тизимлари доирасида ЕИнинг бир томонлама тариф имтиёзларини олиши йўлида қолган иккита халқаро конвенцияни ратификация қилиш ва самарали жорий этиш, миллий қонунчилик ва амалиётни ЖСТ нормаларига мувофиқлаштиришга ҳам техник кўмак кўрсатиладиган бўлди. Бунда мамлакатимиз ЕИнинг санитар ва фитосанитар меъёрлар, савдодаги техник чекловлар, қишлоқ хўжалигини қўллаб-қувватлаш, интеллектуал мулк ҳуқуқлари каби жабҳалардаги тажрибасини қабул қилиши муҳимлиги айтиб ўтилди.\nЕвропа Иттифоқи Ўзбекистоннинг Афғонистонда тинчлик ўрнатиш, ушбу давлат билан савдо-иқтисодий ва транспорт-транзит алоқаларни кенгайтириш борасидаги саъй-ҳаракатларини ҳам қўллаб-қувватлашга тайёр эканлиги таъкидланди.\nАйни чоғда Ўзбекистоннинг минтақадаги иқтисодий ўзгаришлар ва ўзаро ҳамкорликни мустаҳкамлашдаги манфаатлари инобатга олинган ҳолда истиқболда ЕИнинг Марказий Осиё бўйича янгиланган Стратегияси ишлаб чиқилади.\nСафар чоғида Ўзбекистон делегацияси томонидан савдо-иқтисодий масалалар ва Ўзбекистоннинг инвестициявий салоҳиятига бағишланган брифинг ташкил этилди. Унда Европа ташқи фаолият хизматлари мутасаддилари, БЕНИЛЮКС мамлакатлари ишбилармонлари, ОАВ, дипломатик корпус вакиллари иштирок этди.\nУнда барча қатнашчиларга юртимизда давлат раҳбари томонидан барча соҳалар қатори социал-иқтисодий тармоқларда олиб борилаётган янгиланишлар ҳақида маълумот берилар экан, Европа ҳамжамияти Ўзбекистонда савдо ва инвестиция соҳаларида яратилаётган имкониятлардан фаол фойдаланишга чақирилди.\nЕвропанинг Осиё тадқиқотлари институти директори А.Гётальснинг айтишича, жадал ислоҳотлар ва яратилаётган эркин иқтисодий зоналар туфайли Ўзбекистон минтақанинг сиёсий ва савдо-иқтисодий хабига айланмоқда. Янги транспорт-коммуникация ташаббуслари минтақадаги барча давлатлар, хусусан, Афғонистонни ҳам ташқи дунёга олиб чиқяпти. Бир вақтнинг ўзида янги савдо келишувлари мамлакатни асосий хориж иқтисодиётлари билан боғламоқда. Бинобарин, ЕИ Ўзбекистоннинг тўртинчи энг йирик савдо шеригига айланди.\nЭслатиб ўтамиз, Европа Иттифоқи айни пайтда Ўзбекистонда умумий бюджети 103 миллион евро бўлган 25 та лойиҳани амалга оширяпти. Жумладан, қиймати 69,38 миллион евролик 15 та миллий лойиҳада иқтисодий ва ижтимоий ривожланиш, таълим, сув ресурсларини бошқариш, қишлоқ ҳудудларини ривожлантириш, ишбилармонлик, менежмент, туризм, чиқиндиларини бошқариш каби жабҳалар қамраб олинган. Қиймати 33,58 миллион евро бўлган минтақавий лойиҳалар эса таълим(Эразмус+), бизнес ва туризм тараққиёти, транспорт логистикаси, чегараларни бошқариш(БОМКА), наркотик моддаларнинг ноқонуний айланиши(КАДАП), хавфсизлик ва бошқаларни ўз ичига олади.\nЕИнинг республикага кўмак бериш бўйича 2014-2020 йилларга мўлжалланган амалдаги миллий дастурининг умумий бюджети 168 миллион еврога тенг. Шундан 46 миллион евродан зиёди айни пайтда “Сув ресурсларини барқарор бошқариш”(20 миллион евро), “Мева-сабзавот секторини ривожлантириш”(боғдорчилик, 21,5 миллион евро), “Пахтачилик секторини ривожлантириш”(5 миллион евро) лойиҳалари доирасида ўзлаштирилмоқда.\nЎзбекистон делегацияси, шунингдек, Бельгия, Нидерландия ва Германия ишбилармонлик доиралари вакиллари билан учрашди.\nЖумладан, голланд компанияларининг кластер тизимини қўллаган ҳолда боғдорчиликни ривожлантириш бўйича иш тажрибасини кўриб чиқиш мақсадида Амстердамда мамлакат Иқтисодиёт, қишлоқ хўжалиги ва инновациялар вазирлиги раҳбарияти, Голландия ишлаб чиқарувчилар уюшмаси(DPA), Fresh Produce Centre уюшмаси, World Horti Center билим ва инновациялар маркази каби ташкилотлар раҳбарлари билан мулоқот ўтказилди.\nЭслатиб ўтамиз, улар дунёда қишлоқ хўжалиги кластерларини ривожлантириш соҳасида етакчи ўринларни эгаллайди.\nМасалан, DPA 1997 йилда мева ва сабзавот етиштирувчилар манфаатларини миллий ва Европа бозорларида тақдим этиш мақсадида тузилган. Нидерландиядаги 14 та йирик қишлоқ хўжалиги компанияларини ўзида бирлаштирган мазкур уюшма маҳаллий фермерлар томонидан ишлаб чиқариладиган мева, сабзавот ва қўзиқоринлар маркетингини мувофиқлаштириб боради.\nFresh Produce Centre уюшмаси ҳам маҳаллий мева-сабзавот етиштирувчилар манфаатларини ички ва ташқи бозорда илгари суради. Унга аъзо бизнес тузилмаларнинг умумий ишлаб чиқариш ҳажми йилига 3,3 млрд. еврони ташкил этади ва 152 та давлатга ҳар йили 9,5 миллиард евролик маҳсулот экспорт қилиши баробарида 120 та мамлакатдан қишлоқ хўжалиги маҳсулотларининг энг йирик импортчилари ҳам ҳисобланади. Бу борадаги йиллик кўрсаткич 6 млрд. евродан ошади.\nWorld Horti Center эса иссиқхона боғдорчилиги соҳасидаги билим ва инновацияларнинг глобал маркази бўлиб, соҳада ишловчи барча учун таълим, тадқиқот ва тақдимот хизматларини кўрсатиб келади.\nБинобарин, музокараларда агрокластерлар тузиш, қишлоқ хўжалиги тармоқларига инновацион услубларни татбиқ этиш, Ўзбекистон қишлоқ хўжалиги маҳсулотларини Европа бозорларига олиб чиқиш мақсадида Голландиянинг транспорт логистикаси, санитар ва фитосанитар чора-тадбирлари борасидаги илғор ишланмаларидан фойдаланиш масалаларига алоҳида эътибор қаратилди. Икки давлатнинг соҳага ихтисослаштирилган олий ўқув юртлари ўртасида ҳамкорликни йўлга қўйиш имкониятлари кўриб чиқилди.\nБундан ташқари, мамлакатимиз вакиллари Германиядаги машҳур Mix Market супермаркетлар тармоғининг Марказий Осиё бўйича ваколатли вакили Виктор Паулс билан ҳам учрашишди.\nМаълумот учун, Mix Marketнинг Германияда 165дан зиёд, ундан ташқари Европа бўйича 125 та савдо дўконлари мавжуд.\nГап шундаки, Виктор Паулс раҳбарлик қиладиган Luga-Nova GmbH компанияси Mix Market савдо тармоқлари билан келишувга эга бўлиб, у Ўзбекистон маҳсулотлари(қуруқ мевалар, консерваланган палов, қовунлар, гилослар)ни олмон бренди дўконларига етказиб беради. Айни пайтда 300 тонна миқдордаги ўзбек музқаймоқларини Германияга импорт қилиш масаласи кўриб чиқиляпти.\nТашриф давомида Фламанд инвестиция ва савдо агентлиги(ФИСА) ижрочи директори Клэр Тиллекаертс билан ҳам самимий суҳбат қурилди. Мазкур агентликка Бельгиядаги Фландрия минтақасида асос солинган бўлиб, у халқаро иқтисодий сиёсатда катта роль ўйнайди. ФИСА 37 мингта савдо компаниясини ўзида бирлаштирган бўлиб, дунё бўйлаб 70дан ортиқ минтақавий ваколатхоналари мавжуд. Айни пайтда Бельгия ва Ўзбекистон ўртасидаги савдо айланмасининг 80 фоизи айнан фламанд компаниялари ҳиссасига тўғри келади. Улар машинасозлик, фармцевтика, кимё саноати, тўқимачилик, жумладан, гиламдўзлик, қурилиш, ахборот технологияларини ўз ичига олган хизматлар кўрсатиш соҳаларида фаолият кўрсатиб келади. Ўзбекистон билан савдо-иқтисодий ҳамкорликни мустаҳкамлаш мақсадида ФИСА шу ойда Тошкентда ўз ваколатхонасини очмоқчи.\nШулар қаторида Ўзбекистон делегацияси вакиллари Европа савдо-саноат палаталари уюшмаси (EUROCHAMBRES) директори Арналдо Абруззини ва Нидерландиянинг Golden Leaf компанияси раҳбари Турижалаем Аҳмади билан ҳам ўзаро ҳамкорликни ривожлантириш масалаларини муҳокама қилди.\nУчрашувлар якунида жорий йилда Европа компаниялари вакилларини Ўзбекистонга ташриф буюришини ташкил этишга келишиб олинди. Шу асосда келгусида биргаликда амалга ошириш учун аниқ пилот лойиҳалар белгилаб олинади.


Ғазода шиддатли жанглар давом этмоқда\n10 май 2021, Тошкент вақти: 00:09\nҒазо шаҳри кўчаларида Исроил ҳарбийлари ва Хамас аъзолари ўртасида шиддатли тўқнашувлар юз берди.\nГувоҳларнинг айтишича, тўқнашувлар Исроил танклари Ғазо шаҳрининг бир неча туманига кирганидан кейин бошланган.\nФаластинлик шифокорларга кўра, сўнгги тўқнашувларда 18 нафар жангчи ва тинч аҳоли вакилларидан етти киши ҳалок бўлган. Бу билан Исроил армияси Ғазо секторига ҳужум бошлаганидан бери нобуд бўлган фаластинликлар сони 950 кишидан ошди.\nОхирги 18 кун ичида Исроил томонидан 10 нафар аскар ва уч фуқаро ўлган.\nФаластин президенти Маҳмуд Аббос Исроилни Фаластин халқини йўқ қилиб юборишга уринаётганликда айблади.


08 май 2021, Тошкент вақти: 00:25\nИллюстратив сурат, Янгийўл туманидаги воқеага алоқаси йўқ.\n23 октябрда Тошкент вилоят, Янгийўл туман Йўл ҳаракати хавфсизлиги бўлими бошлиғи ўринбосари Усмон Замонов Ички ишлар вазирлигининг назорат ва тафтиш комиссиясига чақиртирилди.\nБу маълумотни Озодлик Усмон Замоновнинг ўзидан олди. Айтишича, унинг вазирликка чақиртирилишига 22 октябрь куни жтимоий тармоқларда Усмон Замонов деб иддао қилинаётган шахснинг ҳайдовчиларни ҳақорат қилаётгани ёзилган аудио тарқалгани сабаб бўлди.\nАудиода ўзини “ГАИ замначальниги Усмон” деб таништираётган шахс, “Янгийўлликлар” Телеграм каналида ҳайдовчиларнинг бир-бирини ЙҲХҲ инспекторлари қаерда турганлигини огоҳлантиргани учун уятли сўзлар билан сўкади.\nУсмон Замонов Озодлик саволларига жавоб бераркан, Телеграм каналида тарқатилган овоз уники эмаслигини иддао қилди.\nЯнгийўл туман Йўл ҳаракати хавфсизлиги бўлими бошлиғининг ўринбосари Усмон Замоновнинг овози деб иддао қилинаётган аудиоёзув Телеграмда тарқалгач, ижтимоий тармоқларда шов-шувга сабаб бўлди.\nҚарийб 40 секунд давом этган аудиода, ўзини “ГАИ замначальниги Усмон” деб таништирган шахс янгийўллик ҳайдовчиларнинг “қаерда ГАИ турганлиги” ҳақида бир-бирларини огоҳлантираётгани учун ҳақорат қилади:\n“Эй Янгийўл группадагилар! Мани эшит ҳамманг эй, таксилар. Х…йет қилмасдан к…тингни қисиб юр ҳамманг. Тушундингми? Бўлар-бўлмас гапни гапировурмагин у эди, бу эди, бўтта ГАИ турибди, бўтта ГАИ турибди. ГАИ оғзингга с…воттими, к…тингга с…воттими, сан ган…нларни. Пид…с. Сен эркак бўлсанг на х…й, мана бетга келсанг ман Усмонман замначальник ГАИ шу Янгийўл тумани. Мани қўлимга тушсанглар к…тингга с…ман, сан исқиртларни. Ман санларга гапирвомман. Қўлимга тушмагин к…тингга с…ман, сан ҳаромилар. ГАИ онангни с...дими, ж...блар? Башарангга қ...им, санларни”.\nИсми сир қолишини сўраган янгийўллик ҳайдовчилардан бирининг айтишича, Телеграм каналида киракашлар бир-бирини ГАИлар турган жойларни огоҳлантиргани ва бунинг оқибатида ҳайдовчиларни жазолаш камайгани “замначальник”ни ғазабга келтирган:\n“Телеграм каналида “Янгийўлликлар” деган группа очилган. Таксистлар группа админига хабар жўнатади. Масалан, Янгийўлнинг шу жойида рейд бўляпти ёки фалон жойда яширин радар қўйилган деб. Админ бу хабарни группага қўяди. Кейин ҳайдовчилар ўша жойдан эҳтиёт бўлиб ўтади ёки бормайди. Ана шуни кўриб, замначальник тутаб, ҳайдовчиларни сўкяпти”.\nЯнгийўл туман Йўл ҳаракати хавфсизлиги бўлими бошлиғининг ўринбосари Усмон Замонов Озодлик билан суҳбатда, Телеграмда унинг номидан тарқатилган овоз эгаси у эмаслигини иддао қилди:\n- Шу масала бўйича ҳозир Ички ишлар вазирлигидаман. Мен тўғримда ёлғон кўрсатма берилган. У менинг овозим эмас. Гумондоримиз бор, ҳозир ўшани олиб келтиряпман. Вазирликнинг ички хизмат инспекцияси ҳозир бу масала билан шуғулланяпти. Мен сўкмаганман.\nУсмон Замоновнинг айтишича, бу масала бўйича вазирликнинг ички хизмат инспекцияси шуғулланиб, ўз хулосасини айтади.\nИсми сир қолишини сўраган янгийўллик ҳайдовчилардан бири, 20 нафар такси ҳайдовчилари 23 октябрь куни уларни онасидан ҳақорат қилган туман ЙҲХБ бошлиғи ўринбосари Усмон Замоновга қонуний чора кўриш учун туман прокуратурасига шкиоят аризаси ёзган.\nЯнгийўллик ҳайдовчиларнинг прокуратурага аризаси


Ниёзов Хаким Бакоевичнинг фан доктори (DSc) диссертацияси ҳимояси ҳақида эълон » OAK\nOAK sayti » Himoya haqida e'lonlar » Ниёзов Хаким Бакоевичнинг фан доктори (DSc) диссертацияси ҳимояси ҳақида эълон\nНиёзов Хаким Бакоевичнинг\nII. Тадқиқотнинг мақсади: қорамол ва отлардабўғимнинг сурункали асептик яллиғланишлари этиологиясининг минтақавий хусусиятларини, патогенези ва диагностикаси ҳамда касалликни даволаш ва олдини олишнинг самарали усулларини ишлаб чиқишдан иборат.\nилк бор республиканинг фермер хўжаликлари шароитида ҳайвонлар бўғимларини асептик яллиғланишларининг турлари, этиологияси ва уларнинг токсико-аллергик характердаги мураккаб патология тарзида кечиши аниқланган;\nқорамолларда сурункали фибринозли синовитга токсико-аллергик омиллар, отларда сурункали периартикуляр фиброзитга шикастланишлар сабаб бўлиши аниқланган;\nҳайвонларда бўғимларни йирингсиз яллиғланишларини даволашда неон-гелий лазер нури билан нурлантирилган аутоқон ва хондролонни қўллашдан иборат даволаш усули ишлаб чиқилган;\nқорамол ва отларнинг бўғимларида учрайдиган асептик яллиғланишларни даволашда анъанавий усулларга қўшимча равишда лазер нури билан нурлантирилган аутоқон ва хондролонни қўллашга асосланган этиопатогенетик даволаш усули такомиллаштирилган;\nқорамол ва отларда бўғимнинг йирингсиз яллиғланишларини олдини олишда юқори самарадорликни таъминлайдиган гуруҳли профилактик мажмуа ишлаб чиқилган.\nҚишлоқ хўжалик ҳайвонларида оёқларнинг дистал қисми артропатияси бўйича олинган илмий тадқиқот натижалари асосида:\nотларда бўғимнинг йирингсиз яллиғланишларини даволаш ва олдини олишда неон-гелий лазер нури билан нурлантирилган аутоқон ва хондролонни қўллашдан иборат даволаш-профилактик мажмуа республикамизнинг Самарқанд, Жиззах, Қашқадарё ва Бухоро вилоятлари йилқичилик хўжаликларига жорий этилган (Давлат ветеринария қўмитасининг 2017 йил 31 августдаги 02/12-195-сон маълумотномаси). Бунда отларда гўшт маҳсулдорлиги 9,7 фоизга ошган, бир бош от ҳисобига самарадорлик ўртача 93 минг сўмни ташкил этган;\nсигирларда учрайдиган бўғимнинг йирингсиз яллиғланишларини даволаш ва олдини олишда неон-гелий лазер нури билан нурлантирилган аутоқон, хондролон ва Азкамар бентонитини қўллашга асосланган такомиллашган этиопатогенетик даволаш ва гуруҳли олдини олиш усуллари Бухоро ва Самарқанд вилоятлари қорамолчилик фермер хўжаликларида жорий этилган (Давлат ветеринария қўмитасининг 2017 йил 31 августдаги 02/12-196-сон маълумотномаси). Бунда сигирлар сут маҳсулдорлиги 8,6 фоизга ошган, бир бош сигир ҳисобига самарадорлик ўртача 354,8 минг сўмни ташкил этган.


Ўзбекистонда 3 сентябрь куни 257 кишида коронавирус аниқланди. Бу 68 кун ичидаги энг паст кўрсаткич - Daryo\n23:57, 03.09.2020 93396\nЎзбекистонда 3 сентябрь куни 257 кишида коронавирус аниқланди. Бу 68 кун ичидаги энг паст кўрсаткич\nЎзбекистонда 2 сентябрь соат 23:30 дан 3 сентябрь соат 23:30 га қадар коронавирус юқтириб олиш билан боғлиқ 257 та ҳолат қайд этилди. Бу сўнгги 68 кун ичидаги — 28 июндан бери энг паст кўрсаткич ҳисобланади. Янги ҳолатлардан сўнг Ўзбекистонда коронавирусга чалинганлар сони 42797 нафарга етди.\nССВ ҳисоби бўйича 334, «Дарё» ҳисоби бўйича 345 киши коронавирус асоратларидан вафот этган.\nЯнги касалланган 257 кишининг барчаси тана ҳарорати кўтарилгани боис профилактика мақсадида ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасидан аниқланган:\nТошкент вилоятида — 109 нафар;\nТошкент шаҳрида — 104 нафар;\nБухоро вилоятида — 7 нафар;\nФарғона вилоятида — 7 нафар;\nНаманган вилоятида — 6 нафар;\nАндижон вилоятида — 6 нафар;\nХоразм вилоятида — 5 нафар.\nКун давомида 9 та ҳудудда коронавирусга чалиниш ҳолати қайд этилди. 28 август куни ўтказилган йиғилишда Ўзбекистон Президенти Шавкат Мирзиёев ўтган ҳафтада кунига ўртача 370 нафар янги бемор аниқлангани, карантин талаблари юмшатилган ҳозирги шароитда ушбу рақам назорат кўрсаткичи бўлишини қайд этганди. Президент ҳақиқий ҳолат бўйича рақамларни яширишга мутлақо йўл қўймаслик тўғрисида барча раҳбарларни огоҳлантирди. Бунга уриниш жиноий жавобгарликкача бўлган қатъий чораларга олиб келиши мумкинлиги таъкидланди.\nТошкент вилоятида 109 кишида COVID-19 аниқланди. Вилоятда сентябрь ойида кунлик касалланиш ҳолатлари кўпайиб бормоқда. 1 сентябрь куни 91 кишида, 2 сентябрь куни 105 кишида касаллик қайд этилганди. Ҳозирда Тошкент вилоятида коронавирус юқтириб олганлар сони 7510 нафарга етди. Ўзбекистон бўйича коронавирусга чалинганларнинг 17,5 фоизи Тошкент вилояти ҳисобига тўғри келмоқда.\nТошкент шаҳрида 104 кишида коронавирус аниқланди. Сентябрда пойтахтда кунлик касалланиш ҳолатлари пасаймоқда. 31 август Тошкентда 248 кишида коронавирус аниқланган бўлса, 1 сентябрда 218 кишида, 2 сентябрь куни 189 кишида COVID-19 қайд этилди. Ҳозирда пойтахтда коронавирусга чалинганларнинг умумий сони 26 мингдан ошиб, 26063 нафарга етди. Дунё бўйича коронавирус инфекциясини юқтириб олганлар 26 миллиондан ошди. Бутун дунёда коронавирус юқтириб олганларнинг 0,1 фоизи Тошкент шаҳрига тўғри келмоқда.\nСамарқанд вилоятида 8 кишида коронавирус аниқланди. Сентябрь ойида вилоятда касалланганлар сони 20 нафарга кўпайди. Самарқандда COVID-19 қайд этилганлар сони 1738 нафарга етди. Ўзбекистон бўйича коронавирусга чалинганларнинг 4 фоизи Самарқанд вилоятига тўғри келмоқда.\nБухоро вилоятида 7 кишида коронавирус қайд этилди. Вилоятда сентябрь ойида касалланганлар сони 15 нафарга етди. Бухородаги умумий касалланганлар сони эса 1061 нафарни ташкил этмоқда. Ўзбекистон бўйича коронавирусга чалиниш ҳолатларининг қарийб 2,5 фоизи Бухорода аниқланган.\nФарғона вилоятида 7 кишида COVID-19 аниқланди. Сентябрнинг ҳар учала кунида ҳам вилоятда янги ҳолатлар қайд этилди. 10 августдан сўнг бугунгача Фарғонада янги беморлар аниқланганида касалланиш ҳолатлари 5 тадан ошмаётганди.\nНаманган вилоятида 6 кишида коронавирус қайд этилди. Вилоятда сентябрда биринчи марта янги ҳолатлар рўйхатга олинмоқда.\nАндижон вилоятида 6 кишида COVID-19 қайд этилди. Вилоятда сентябрдаги илк касалланиш ҳолатлари 3 сентябрга келиб аниқланди. Андижонда августда 28 кун янги ҳолатлар рўйхатга олинган, фақат 3 марта — 8 август, 15 август ва 28 август кунлари янги касалланиш ҳолатлари аниқланмаганди.\nҚашқадарё вилоятида 5 кишида касаллик қайд этилди. Вилоятда охирги 16 куннинг 13 тасида янги беморлар рўйхатга олинди. Сентябрь ойида Қашқадарёда жами 18 кишида COVID-19 аниқланди.\nХоразм вилоятида 5 кишида коронавирус қайд этилди. Август ойида Хоразмда 9 кун янги касалланиш ҳолатлари аниқланди. Сентябрнинг 3 кунидан 2 тасида янги касалланганлар рўйхатга олинди. Касалликка чалинганларнинг умумий сони ҳозирда 479 нафарга етди. Ўзбекистон бўйича коронавирусга чалинганларнинг 1,1 фоизи Хоразм вилояти ҳиссасига тўғри келади.\nССВ Тошкент шаҳрида 3, Тошкент вилоятида 2 нафар, жами 5 нафар коронавирусга чалинган бемор вафот этганини хабар қилди.\nБиринчи ўлим. Тошкент шаҳри Сергели туманида яшаган 77 ёшли А.М. исмли аёл вафот этган.\nИккинчи ўлим. Тошкент вилояти Ўрта Чирчиқ туманида яшаган 58 ёшли Д.Д. исмли аёл вафот этган.\nУчинчи ўлим. Тошкент вилояти Чиноз туманида яшаган 71 ёшли О.А. исмли аёл вафот этган.\nТўртинчи ўлим. Тошкент шаҳри Олмазор туманида яшаган 46 ёшли Н.М. исмли аёл вафот этган.\nБешинчи ўлим. Тошкент шаҳри Мирзо Улуғбек туманида яшаган 53 ёшли Х.Р. исмли эркак вафот этган.\nҲозиргача Соғлиқни сақлаш вазирлиги 334 кишининг коронавирус асоратларидан вафот этганини хабар берди. «Дарё» ҳисоби бўйича коронавирусга чалингач, вафот этганлар сони 345 нафарни ташкил этмоқда.\nЎзбекистонда хизмат кўрсатган санъат арбоби, «Ўзбеккино» миллий агентлиги Бадиий кенгаши аъзоси Анвар Эргашев.\nАйни пайтда тиббиёт муассасаларида даволанаётган 2287 нафар бемордан 351 нафари оғир, 181 нафари эса ўта оғир аҳволда. Бир кун аввал аҳволи оғир ва ўта оғир беморларнинг умумий сони 541 нафарни ташкил этаётганди, энди эса 532 нафарга тушди. Бу орада эса ССВ 5 кишининг вафот этгани ҳақида хабар берди. Ҳозирда даволанишни давом эттираётганларнинг 23,2 фоизининг аҳволи оғир бўлиб турибди. Бу охирги 18 кун ичидаги энг юқори кўрсаткичдир.\n3 сентябрь куни Ўзбекистоннинг 8 та ҳудудида 293 нафар бемор коронавирусдан соғайди.\n155 нафари Тошкент шаҳрида;\n93 нафари Тошкент вилоятида;\n17 нафари Сирдарё вилоятида;\n7 нафари Андижон вилоятида;\n6 нафари Наманган вилоятида;\n3 нафари Фарғона вилоятида;\n2 нафари Қашқадарё вилоятида касалликдан фориғ бўлди.\nҲозирда касаллик қайд этилган жами 42 797 нафар бемордан 40 176 нафари соғайиб, даволаниш кўрсаткичи 93 фоизни ташкил этмоқда. Олти кундан буён даволаниш кўрсаткичи 93 фоиз бўлганди. Бу коронавирус Ўзбекистонга кириб келганидан сўнг энг юқори натижа ҳисобланади.\nСоғлиқни сақлаш вазирлиги маълумотлари бўйича айни пайтда 2287 нафар бемор COVID-19’дан даволанмоқда. Коронавирусдан даволанишни давом эттираётган беморлар сони чўққига чиққан — 29 июль куни беморлар сони 9517 нафар эди. Бир ойдан бироз кўпроқ вақт ичида уларнинг сони 4 баробарга камайди. Айни пайтда даволанаётган беморлар сони 70 кун ичида минимум кўрсаткичга тушди — 25 июнь куни 2280 нафар бемор коронавирусдан даволанаётганди.\nҲозирда энг кўп бемор Тошкент шаҳрида даволанмоқда — 1647 нафар. Фарғонада 7, Жиззахда 7, Хоразмда 9, Навоийда 10, Қорақалпоғистонда 12, Андижонда 20, Сурхондарёда 21, Сирдарёда 31, Наманганда 38, Бухорода 40, Қашқадарёда 46, Самарқандда 109 ва Тошкент вилоятида 290 нафар бемор қолди.\n07:17, 25.09.2021 144441\n15:11, 27.09.2021 143999\n22:43, 05.10.2021 94475\n22:51 Бугун 262\n22:48 Бугун 2479\n22:32 Бугун 1629\n22:16 Бугун 2499\n22:28, 14.10.2021 77705\n07:34, 15.10.2021 65729\n13:18, 15.10.2021 64442\n17:12, 14.10.2021 59980


Сувга чўккан смартфонни қандай қутқариш мумкин? » Sangzor.uz - Инновацион ахборот портали\nSangzor.uz » Технология » Сувга чўккан смартфонни қандай қутқариш мумкин?\nСмартфонлар ҳаётимизнинг ажралмас қисмига айланди: қаерда бўлсак — доим ёнимизда. Ишимиз ҳам шу билан, эрмагимиз ҳам шу. Смартфоннинг бузилиб қолиши-ку, «кун кайфияти»ни белгилаб беради... Бузилиш сабаблари эса кўп, масалан, кўплаб электрон қурилмалар каби смартфон ҳам сув билан чиқишмайди.\nМабодо сувга чўккан смартфон ҳаёт аломатларини кўрсатмаётган бўлса, нима қилиш керак? «РИА Новости»нинг ушбу саволига «Рақамли платформалар» нотижорий ташкилотининг стратегик коммуникациялар бўйича директори Александра Гаврилова жавоб берди.\n«Агарда телефонингиз сувга чўккан бўлса, оқибатларини юмшатишнинг бир нечта йўли бор. Биринчидан, замонавий телефонларининг аксарияти сув ўтказмайди, сувга тушиб кетган қурилма дарҳол олинган бўлса, омадингиз чопиб, унга ҳеч нарса қилмаслиги ҳам мумкин. Бироқ, ҳар эҳтимолга қарши, унга бир кун дам бериб, эртасига ишлатганингиз маъқул», — деди мутахассис.\nАгарда телефон сув ўтказувчан ва ишламаётган бўлса, уни ёқиш, тугмаларини босиш, силкитишга уринманг. «Акс ҳолда тизим платаси ва алоҳида қисмларига шикаст етказиб қўйиш ҳеч гапмас. Телефондаги айрим қисмларни алмаштириб бўлмайди, устабузармонлик оқибатида смартфонингиздан айрилиб қолишингиз мумкин», — огоҳлантиради Гаврилова.\nМутахассиснинг таъкидлашича, смартфонни мустақил қуритишга уриниш айрим деталларнинг ишдан чиқишига ҳам олиб келади. Энг оддий устахонада ҳам смартфонни очиб, қуритиб, ишлатиб бера олишади, унақа қиммат ҳам эмас. Смартфон сувга тушиб кетиб ишламай қолдими, дарҳол устага кўрсатинг, шунда смартфонга қиммат эҳтиёт қисм сотиб олиш ёки уни бутунлай янгисига алмаштиришга тўғри келмайди.\nXiaomi дунёдаги энг тезкор смартфонни ишлаб чиқаради (фото)\nТелефонингизнинг IMEI рақами қандай рўйхатдан ўтказилади?


ИнтерФУТБОЛ :: Сухроб Бердиев: «Ҳамиша айбни ўзимдан излаганман»\nСухроб Бердиев: «Ҳамиша айбни ўзимдан излаганман»\n- Суҳроб, «Пахтакор»га қарши кечган учрашувга алоҳида тайёргарлик кўрилдими ёки одатдагидекми?\n- Одатдагидек тайёрландик. Биз ҳар бир учрашувда ғалаба қозонишга интиламиз. Табиийки, тайёргарлик ҳам шунга монанд бўлади.\n- Лекин бу сафар ғалаба қозониш насиб қилмади. Ёки дуранг ҳам ғалабадек қабул қилиндими?\n- Йўқ, бу учрашувда «Пахтакор»га нисбатан бизда ғалаба қозониш учун имконият юқорироқ эди. Ўйиннинг сўнгги дақиқаларида ҳам голга тортадиган хавфли вазиятларни юзага келтирдик. Афсуски, ҳужумларни самарали якунлай олмадик.\n- Ҳисобни очиб олдинглар, тезкор гол ҳам урилди, лекин...\n- Мухлислар бир-бирига ўхшамаган бўлимлар гувоҳига айланишди. Дастлабки 45 дақиқани кўтаринки кайфиятда ўтказдик. Ташаббусни қўлга олиб, ҳисобни очишга эришдик. Аммо иккинчи бўлим бошида гол ўтказиб юборганимиздан кейин ўз ўйинимизни топа олмадик.\n- Танаффусда мураббийдан қандай кўрсатма олгандинглар?\n- Иккинчи бўлимда тўпни ўз назоратимизда ушлаб туриш ва ҳужум қилишимиз лозим эди.\n- Суҳроб, ўтган мавсумни «Пахтакор» сафида бошлагандингиз. Собиқ клубингизга қарши ўйнаш осон бўлмагандир?\n- Албатта. Ахир «Пахтакор» таркибида ярим мавсум тўп сурдим. Кетаётган пайтимда ҳам улар билан жуда илиқ тарзда хайрлашгандим.\n- «Пахтакор»га яхши ниятлар билан ўтгандингиз. Лекин жамоада узоқ муддат қолиш насиб қилмади. Бунинг сабаби нимада?\n- Биринчи навбатда, «Пахтакор»нинг тактикасига тушунмадим ва ўйинга мослашолмадим. Лекин бу борада мураббийларга ҳеч қандай эътирозим йўқ. Ҳамиша айбни ўзимдан излаганман. Агар яна шундай имконият тақдим этилса, бундан оқилона фойдаланиб қоламан.\n- «Қўқон-1912» варианти қандай пайдо бўлди?\n- Нўъмон Ҳасановнинг таклифига кўра, жамоа билан шартнома имзоладим. Ўша пайт 2-3та клубдан таклиф тушганди. Лекин Нўъмон акани яқиндан билганим учун бошқаларга рад жавобини бердим. Ҳозир ушбу қароримдан афсусланмайман.\n- «Қўқон-1912»нинг жорий мавсумда эришаётган муваффақиятлари сири нимада?\n- Менимча, энг катта сабаб - бу мураббий маҳорати. Нўъмон Ҳасановнинг ўйинга танлаётган тактикаси иш беряпти.\n- Маошларни ўз вақтида оляпсизларми? Қарздорлик йўқми?\n- Бироз муддатидан ўтиб кетяпти-ю, лекин беришяпти. Бу масалада нолимаймиз. Икки-уч ойлаб маошларимиз йиғилиб қолаётгани йўқ.\n- «Металлург»га қарши ўйинда «хет-трик» муаллифига айландингиз. Мазкур баҳсда омад ҳам кулиб боқди, деб ўйлайсизми?\n- Албатта, ўша ўйинда омадим келди. Энг муҳими, гол уриб, вазифамни бажардим.\n- «Навбаҳор»га қарши кечадиган ўйинга тайёргарлик қандай кетяпти?\n- Бизни сафарда қийин ўйин кутиб турибди. Намангандан очко билан қайтиш ҳамма жамоаларга ҳам насиб этавермайди. «Навбаҳор» ҳам мавсумни кўтаринки кайфиятда ўтказяпти. Шунга қарамай, бу учрашувдан очко олишга ҳаракат қиламиз. Мухлисларимизни хушнуд этиш мақсадида астойдил тайёргарлик кўряпмиз. Шу ўринда жамоамиз мухлисларини алоҳида тилга олишни истардим. Муваффақиятларимизда уларнинг ҳиссалари катта.\n- Майдонда соф ҳужумчи сифатида ўйнаяпсизми?\n- Асосан чап қанот ярим ҳимоясида тўп суряпман.\n- Бу сизга ноқулайлик туғдирмаяптими?\n- Йўқ. Анчадан бери бу позицияда ўйнаб келяпман.\n- Нўъмон Ҳасанов бир неча маротаба турнинг энг яхши мураббийи, деб топилди. Бу мутахассиснинг кучли томонлари нимада?\n- Жамоани ўйинга ҳар томонлама яхши тайёрлай олади. Футболчиларни қандай руҳлантиришни билади. Энг муҳими, рақиб қандай кучга эга бўлишидан қатъий назар, футболчиларни қўрқмасдан ўйнашга ундай олади. Кучли тактик. Бундай мураббийлар олий лигамизда кам.\n- «Локомотив» Дубайдаги ўйинда «Ал-Аҳли»га ютқазиб, юзага келган яхшигина имкониятдан фойдалана олмади. Жамоаларимизнинг ОЧЛдаги омадсиз иштирокини қандай баҳолайсиз?\n- Аксарият мухлислар қатори «Локомотив»нинг ғалабасига умид қилгандим. Афсуски, қулай имконият кўкка совурилди. Жамоанинг ўйини умуман ўхшамади. Ваҳоланки, «темирйўлчилар» биринчи бўлимнинг дастлабки дақиқаларида катта ташаббусга эга бўлишганди. Голга тортадиган хавфли ҳужум ҳам ташкил қилинди, лекин ундан фойдалана олишмади.


«Ўзавтосаноат» раҳбари ўринбосари Азиз Шукуров иқтисодчи Юлий Юсуповнинг Ўзбекистонга автомобиллар олиб киришда божхона тўловлари ставкалари юқори эканлиги ҳақидаги фикрига қўшилди.\nАввалроқ иқтисодчи Юлий Юсупов автомобилсозлик монополияси туфайли қанча йўқотилаётганини айтган эди. Куни кеча «Ўзавтосаноат» раҳбари ўринбосари Азизбек Шукуров ҳам ўз фикрини билдирди.\n«Юқори божхона тўловларидан ташқари, автомобиллар олиб киришда, соҳада соғлом рақобат муҳитини яратишда яна бир жиддий тўсиқ мавжуд. Гап нотариф тўсиқлар ҳақида бормоқда. Улардан асосийси - маҳаллий сертификатлаш органларидан сертификат олиш зарурати. Бундай сертификатлашдан мамлакатга олиб кирилаётган барча автомобиллар, жумладан, жаҳон автомобиль ишлаб чиқарувчиларининг текширилган ва қайта текширилган, синовдан ўтказилган ва қайта синовдан ўтган ҳамда барча зарур тасдиқловларга эга бўлган брендлари ҳам ўтиши керак. Яъни, гап истеъмолчи ва бюджет манфаатлари нуқтайи назаридан нафақат маъносиз, балки ўта зарарли жараёнлар ҳақида бормоқда, улар автомобиль нархининг сезиларли даражада ошишига олиб келади ва ҳам истеъмолчининг чўнтагига, ҳам давлат даромадига салбий таъсир қилади», деганди аввалроқ иқтисодчи.\nШукуров дунёнинг автомобилсозлик саноати мавжуд қайси давлатида сертификатлаштириш талаблари йўқлигини сўради. Унинг сўзларига кўра, «Ўзстандарт» БМТ ЕИК сертификатларини тан олади, бироқ Хитой ва АҚШ бундай сертификатларни тан олмайди ҳамда ўзининг талаблари учун сертификат талаб қилади.\nИқтисодчи иқлим бўйича синовлар ҳақида гапирди, бироқ «Ўзавтосаноат» компанияси вакили жисмоний шахслар томонидан автомобиллар олиб кирилаётганда бундай синовлар ўтказилмаслигини айтди.\nИқтисодчининг фикрига кўра, битта сертификат ўртача 51 300 еврога тушади.\n«Автомобиль маркасининг оммабоп бўлиши ўртача уч йил давом этади. Бу даврда, юқори якуний нархлар ҳисобга олинса, импортёр Ўзбекистонда кўп автомобиль сота олмайди. Айтайлик, битта сертификат бўйича (эслатиб ўтаман, маълум бир двигателга эга маълум бир маркадаги автомобиль учун берилган) уч йил ичида ўртача 20 та машина сотиш мумкин. Битта ўртача автомобилнинг нархи 2 565 еврога ошиши керак (51 300/20). Айни пайтда, жисмоний шахс учун сертификатлаш ҳар бир автомобиль учун 3,5-4 миллион сўмни ташкил этади», — деди Юсупов.\nАзизбек Шукуров қайси ишлаб чиқарувчи/импортчи 3 йил ичида 20 та автомобиль сотиш бўйича бизнес-режа тузиши ва бундай кичик ҳажм сертификатлаштириш талаби бекор қилинган тақдирда ҳам дилерлик шохобчасини ташкил этиш/сақлаш учун сарфланган сармояни қандай қоплаши мумкинлигини сўради.\nКомпания вакили, шунингдек, Россияда ишлаб чиқарилган автомобиллар (тегишли сертификатга эга), масалан, Lada учун божхона тўловлари олинмаслигини эслатди. Унинг таъкидлашича, Uzauto Motors’нинг бюджет сегментидаги автомобиллари нархлари «General Motors томонидан бошқа мамлакатларда ишлаб чиқариладиган ва бир хил бўлган автомобиллардан паст».\nБундан ташқари, Шукуров Юсуповдан соҳадаги коррупция фактлари ҳақида гапириб беришни сўради.\n«Шу билан бирга, божхона тўловлари ставкалари юқори ва уларни қайта кўриб чиқиш мумкин эди, деган фикрга қўшиламан», — дея хулоса қилди у.\n19:00 / 25.02.2022\nЎзавтосаноат: саноат ва кластерлар ривожланмоқда\n17:05 / 17.02.2022\n«Ўзавтосаноат» электромобил ишлаб чиқариш бўйича Хитой компанияси билан музокаралар бошлайди\n19:25 / 14.02.2022\nПрезидент автомобилларни кўпроқ ички бозорга йўналтириш бўйича топшириқ берди


Бу Швейцария эмас Чодак: "Распутин" кемпинг, коттедж ва ўтовлари\n18 Àâãóñò 2020 19:53 1689\nБу Швейцария эмас Чодак: “Распутин” ўз қишлоғида фин услубидаги кемпинглар, коттедж ва ўтовлар мажмуасини ўз ичига олган замонавий туризм, дам олиш ва хизмат кўрсатиш марказини барпо этмоқда.\nНамангандан Тошкентга томон борадиган катта йўлнинг биқинида Қамчиқ довонига етмай туриб, Фарғона водийсининг энг гўзал гўшаларидан бири Чодак қишлоғи бошланади. У серсув, тоза ҳаво ва тошқин сув келтирувчи бетакрор сой ёқасида жойлашган. Атрофи эса тоғлар билан ўралган ғоят сўлим ва хушҳаво макон.\nТарихи яқин 4,5 минг йилга бориб тақаладиган Чодак ўзининг бетакрор табиати, қиру тоғлари ва сою жилғалари билан азалдан минглаб сайёҳлар учун севимли маскан бўлиб келган. Сўнгги йилларда Чодак қишлоғининг туризм салоҳиятини янада юксалтириш борасида кенг ҳажмли ишлар амалга оширилмоқда.\nЧодаксой бўйидаги бир гектарлик майдонда “Распутин Агро Сервис” МЧЖ томонидан барпо этилаётган дам олиш масканининг ўзига хослиги шундаки, бу ерда маҳаллий ва хорижий сайёҳлар учун бир вақтнинг ўзида уч йўналишда хизмат кўрсатилади.\nАйни пайтда фин услубида қурилган, ҳар бири икки ўринли, барча қулайликлар мавжуд учта кемпинг қуриб битказилди. Бундан ташқари 7 та икки қаватли коттедж типидаги меҳмон уйлари қуриш ишлари бошланиб, пойдевор қуйилган.\nШунингдек, сой бўйидаги бўш майдонга 10 та ўтов қўйиш, маҳаллий ўзига хос таомларни таклиф этувчи тематик ошхона барпо этиш ишлари бошланган.\n"Барча ишларимиз замирида Чодакни ривожлантириш, туризм инфратузилмасини яхшилаш, қишлоғимиз меҳмонлари учун қулай шароитлар яратиш ва шу бирга аҳолини иш билан таъминлаш, эл фаровонлигига хизмат қилишдек, буюк мақсад ётибди", - дейди туризм маскани раҳбари Раҳимжон Қўлдошев.\nМазкур туризм масканининг аҳамиятли томони шундаки, у Чодак қишлоғидаги диққатга сазовор манзилларнинг ўртасида жойлашган. Бу ерга келгунча масофада қадимий Чодак масжиди ва Исмоил Атойи мақбарасини кўришингиз мумкин. Дам олиш масканидан юқорига қараб бироз юрилса, Чирчир момо зиёратгоҳи, Бобо Юсуфи Ҳамадоний қадамжосига борса бўлади.


Сенат нотариат тизимини такомиллаштириш тўғрисидаги қонунни маъқуллади » Muzlik.uz - O‘zbekiston yangiliklari\nЎзбекистон Олий Мажлиси Сенати аъзолари «Нотариат тизимининг тубдан ислоҳ қилиниши муносабати билан Ўзбекистон Республикасининг айрим қонун хужжатларига ўзгартиш ва қўшимчалар киритиш тўғрисида"ги қонунни кўриб чиқиб, маъқуллади, дея хабар қилди «Газета.uz» мухбири. Қонунни ишлаб чиқиш зарурати нотариал ҳаракатлар сони ошган шароитда давлат нотариал идораларида қўшимча штат бирликларини жорий этиш жараёни мураккаблашганлиги, бу эса иш ҳажмига қараб хизмат кўрсатувчи ходимлар сони ошишига тўсқинлик қилиши билан изоҳланди, дейилади хабарда. Қонунда «Гаров тўғрисида"ги, «Нотариат тўғрисида"ги, «Лизинг тўғрисида"ги, «Ипотека тўғрисида"ги, «Риэлторлик фаолияти тўғрисида"ги, «Кредит ахбороти алмашинуви тўғрисида"ги, «Васийлик ва ҳомийлик тўғрисида"ги, «Медиация тўғрисида"ги, Ўзбекистон Республикасининг Фуқаролик ва Фуқаролик процессуал кодексларига, шунингдек, Олий Мажлис қарори билан тасдиқланадиган Амалга оширилиши учун лицензиялар талаб қилинадиган фаолият турларининг рўйхатига ўзгартиш ва қўшимчалар киритиш назарда тутилмоқда. "Газета.uz"да реклама Қонунда давлат нотариал идораларини нодавлат нотариал идораларга босқичма-босқич ўтказиш назарда тутилмоқда. Қонун билан давлат ва хусусий нотариал идоралар тенг ҳуқуқларга эгалиги ва бир хил мажбуриятларни зиммасига олиши белгиланган. Давлат ва хусусий нотариуслар расмийлаштирган ҳужжатлар бир хил юридик кучга эга. Ўзбекистон Нотариал палатасининг фаолиятини ташкил этиш тартиби, унинг асосий вазифалари ва фаолияти йўналишлари белгиланмоқда. Айрим турдаги битимлар учун мажбурий нотариал тасдиқлаш бекор қилинмоқда, нотариал ҳаракатларнинг янги турларини жорий этиш белгиланган. Шунингдек, мулкни бошқа шахсга ўтказиш, ижарага олиш (ижарага бериш) ва ундан бепул фойдаланиш шартномаларини тасдиқлашда айрим талабларни бекор қилинмоқда ҳамда бундай турдаги битимларни тасдиқлаш жараёни соддалаштирилмоқда. Нотариус ўз касбий мажбуриятларини бажариши вақтида етказилган зарардан фуқароларни ҳимоя қилиш мақсадида нодавлат нотариал идоралар нотариусларининг фуқаролик жавобгарлигини суғурта қилиш, нотариусга электрон мурожаат қилиш тизимини такомиллаштириш орқали тезкор нотариал хизматлар кўрсатиш назарда тутилмоқда. Қонунга нотариал ҳаракатларнинг янги турлаги жорий этилмоқда. Хусусан, нотариуслар медиатор вазифасини бажариши, далилийликни таъминлаши, муаллифлик ва аралаш ҳуқуқ объектини тақдим этиш вақтини ҳамда электрон ҳужжат ва қоғоз кўринишидаги ҳужжатнинг бир хил юридик кучга эга эканини тасдиқлаши мумкин.


PlayStation Store’да мавсумий нархлар арзонлашуви бошланди - Terabayt.Uz\nPlayStation Store’да мавсумий нархлар арзонлашуви бошланди\nSteam’да ёзги савдо ниҳоясига етди. Геймерлар “керакли” ўйинларни аллақачон харид қилиб бўлишди, лекин кредит карталарни яширишга ҳали эрта.\nЭнди PlayStation Store’да нархлар туширилган мавсумий савдо авжига чиқди. Нархи туширилган қизиқарли ўйинлар орасида қуйидагиларини келтириш мумкин: GTA5, Nioh, AS: Origins, Witcher 3, Mortal Kombat XL ва Dark Souls 3 Deluxe Edition. Ушбу ўйинларни аввалги нархда эмас, балки пасайтирилган нархларда бор барака қилиб кетаверасиз. Ҳатто икки йил давомида тўртта янгиланиш олган No Man’s Sky ҳам арзонлаштирилади, у мультиплеер билан таъминланган.\nЎҚИНГ:Геймерлар яхши кўрадиган Black Shark смартфони жуда аломат чиқиб қолди:\nPlayStation Store’да ёзги арзонлаштирилган нархлар савдоси августнинг охирги ўн кунликларида тамом бўлади ва айрим ўйинлар яна аввалги нархларига қайтади. PlayStation Store’нинг ушбу мавсумий акцияси қайси минтақаларда амал қилиши ҳақида аниқ маълумотлар келтирилмаган. Аммо, баъзи бир маълумотларга ишонадиган бўлсак, гап Шарқий Европа мамлакатлари ҳақида кетмоқда.\n#ўйинлар #PlayStation Store #мавсумий акция


Польшанинг Lublin технологик университети делегацияси Ўзбекистон Миллий университетида\nБугун, 17 август куни профессор Marek Мilosz бошчилигидаги Польшанинг Lublin технологик университети делегацияси Ўзбекистон Миллий университетига ташриф буюрди. Делегацияни университет ректори Ином Маджидов ва халқаро алоқалар бўйича проректор Раима Ширинова кутиб олдилар.\nТаъкидлаш жоизки, 2019 йилда университетлар ўртасида меморандум имзоланган бўлиб, унга асосан академик ва илмий ҳамкорлик олиб борилмоқда, Erasmus + лойиҳалари амалга оширилмоқда ва кўплаб Польша жамғармалари билан иш олиб борилмоқда. Польшанинг Lublin технология университети профессор-ўқитувчилари кўмагида ўқув машғулотлар йўлга қўйилган, қўшма конференциялар ўтказилиб келинмоқда, ҳаммуаллифликда илмий журналларда мақолалар чоп этилмоқда.\nУниверситет профессори Marek Milosz, ахборот технологиялари соҳасида етакчи мутахассис сифатида ҳамкорликда амалга ошириладиган CATAMARAN магистрлик дастури ҳамда 3 D Digital Silk Road (биргаликда УрДУ ҳамкорлар билан, САМГУ, ЧСПИ) лойиҳалари натижаларини юқори баҳолади.\nMarek Мilosz Ўзбекистоннинг ҳар соҳада очиқлиги, меҳмондўстлиги, айниқса, Ўзбекистон Миллий университетининг ишончли шериклик ва самарали ўзаро ҳамкорликка бирдек ҳамоҳанглигини алоҳида қайд этди.\nЎз навбатида, ректор Ином Маджидов меҳмонларга ташрифлари учун миннатдорчилик билдириб, кўриб чиқилаётган масалаларга алоҳида қизиқиш билдирди ва икки университет ўртасидаги илмий ҳамкорликни янада такомиллаштириш, шунингдек, манфатли ҳамкорликни барча соҳада ривожлантириш лозимлигини ва бу борада Ўзбекистон Миллий университети доимо тайёр эканлигини таъкидлади.


Шарқшунослик институти тарихи | БАРЧАНИНГ СЕВИМЛИ ЖУРНАЛИ - LiveJournaL.Uz !\nДомой » ЯНГИЛИКЛАР » ЎЗБЕКИСТОН » Тошкент Давлат Шарқшунослик институти тарихи\nҚобилжон Атаханов 18.01.2019\tЎЗБЕКИСТОН, ФАН-ТАЪЛИМ Комментировать 34 Просмотров\n1918 йил ноябрь ойида Тошкентда Туркистон Шарқшунослик институти ташкил этилди. Бу институт ўрта Осиёда ягона илк шарқшунослик олий ўқув юрти бўлиб, қўшни мамлакатлар учун ҳам шарқшунослик фанининг турли соҳалари бўйича малакали мутахассислар етиштириб бера бошлади.\nМазкур билим даргоҳида Туркистон ва унга қўшни бўлган хорижий шарқ мамлакатларининг тарихи, этнографияси, географияси, ўлкашунослиги, ислом тарихи ва мусулмон қонуншунослиги каби фанлар, шарқ халқларининг тиллари ва адабиётлари ўргатилган. Ўша йили 1-курсга 234 та талаба қабул қилинган эди.\nИнститутда шарқ тилларидан араб, форс, хитой, пушту, урду, турк ва маҳаллий тиллардан ўзбек, тожик, қирғиз, туркман, татар ҳамда сиропа тилларидан инглиз, немис ва франсуз тилларини ўқитиш йўлга қўйилди. Шунингдек, Афғонистон, Ҳиндистон, Эрон, Шарқий ва Қарбий Туркистон, Бухоро географияси; ўзбек, қирғиз, форс, тожик, қозоқ, афғон, қорақалпоқ халқлари этнографияси; Ўрта Осиё, Эрон, Афғонистон, Ҳиндистон ва қадимги дунё тарихи, ислом тарихи, шариат қонунлари каби фанлар ўқитилган. 3-курсдан бошлаб талабалар ихтисосликка бўлиниб ўқитилган.\nТаълим қуйидаги ихтисосликлар бўйича тақсимланган: туркий тиллар, эрон филологияси, арабшунослик ва исломшунослик. Шу билан бирга, маҳаллий мактаблар учун она тили ва тарих ўқитувчилари ҳам тайёрланган.\nРасмий маълумотларга қараганда, 1922-1923 ўқув йилида Туркистон Шарқшунослик институтида 210 нафар талаба ўқиган. Бундан 16 фоизигина маҳаллий халқ фарзандлари бўлган. Институтда 5 нафар профессор, 21 нафар ўқитувчи ва бир неча лектор ва практикантлар таълим ва тарбия ишларини олиб борган.\n1922-йилга келиб, институт кутубхонасида 5300 жилд китоб ва 200 дан ортиқ қўлёзма асарлар мавжуд эди. Туркистон Шарқшунослик институти 1924-йилда алоҳида факултет сифатида Ўрта Осиё давлат университетига қўшиб юборилди. Унинг биринчи декани этиб А.E.Шмидт тайинланди.\nФакультет фаолияти узоқ давом этмади. 1930 йилга келиб бу (факультет педагогика факультетига айлантирилди ва 1931-йилда унинг фаолияти батамом тугатилди.\nШарқшунослик таълими узоқ давом этган бўлмасада, қисқа давр ичида мазкур илм даргоҳидан А.К.Боровков, В.В.Решетов, К. Юдахин, И.А.Киссен. Р.Л.Неменова каби таниқли тилшунос олимлар, П.П.Иванов, М.Р.Иванова, М.Массон, В.А.Шиглкин, О.А.Сухарева каби машҳур тарихчи ва этнографлар, Мухтор Авезов, Сотим Улуғзода каби атоқли ёзувчилар ҳамда Д.Г.Вороновский каби бир қанча шарқшунос олимлар етишиб чиқди.\n1944-йилда Ўрта Осиё давлат университети (ҳозирги Ўзбекистон Миллий университети) қошида қайтадан шарқ факультета таъсис этилди. Унинг декани этиб тарихчи шарқшунос олим Абдураҳмон Ҳамроев тайинланди. Факультетда, ўқув режасига кўра, Яқин ва Ўрта Шарқ халқлари тарихи ва иқтисоди, тили ва адабиёти ўқитила бошланди.\n1947-йили факультет қошида аспирантура ташкил қилинди. Кўпгина ёш мутахассислар Москва ва Ленинград каби марказий шаҳарларла аспирантурада ўқиб, фан номзоди илмий даражасини олиб қайтдилар. Улар ўз юртларига жўнаб кетган рус шарқшунос олимларининг ўрнини тўлдириб, шарқшуносликнинг турли соҳалари бўйича дарс бера бошладилар.\n1944-1947-йилларда факультетда 4 та кафедра мавжуд бўлган. Булар: Эрон филологияси (1955 йилдан эрон-афғон филологияси) кафедраси; Шимолий ҳинд (кейинчалик ҳинд ва ҳозирда Жанубий Осиё тиллари) филологияси кафедраси; Шарқий Туркистон филологияси кафедраси; Яқин ва Ўрта Шарқ мамлакатлари тарихи кафедраси.\n1949-йилда факультетнинг дастлабки талабалари ўқишни битириб, ҳаётга йўлланма олдилар. Биринчи қалдирғочлар 41 нафардан иборат бўлиб, бугунги кунда уларнинг кўпчилиги Республикада элга танилган машҳур олимлар қаторидан жой олган.\nФакультет кун сайин кенгайиб, такомиллашиб борди. Араб, форс, пушту, ҳинд, урду, хитой, уйғур, турк тиллари билан бир қаторда инглиз, рус ва ўзбек тилларини ўрганишга ҳам катта аҳамият бериб келинди. Шарқ халқларининг мумтоз ва ҳозирги замон адабиёти бўйича талабаларга чуқур билим бериш мақсадида 1965-йилда махсус Шарқ мамлакатлари адабиёти кафедраси ташкил этилди.\nБир оз вақт ўтгач, Ғарбий Европа тиллари кафедраси ташкил қилиниб, факультет бўйича европа тилларини ўқитиш жараёни таъминланди. Бу орада шарқ тилларини ўқишини такомиллаштириб, талабаларнинг нутқ малакаларини ўстириш мақсадида факультетга Эрон, Афғонистан, Ҳиндистон, араб мамлакатларидан ўқитувчилар таклиф этила бошланди.\nУлар 1-2 йил давомида талабаларга дарс бериб, уларнинг азалий малака ҳосил қилишларида катта ёрдам кўрсатдилар. Бу ҳол талабаларнинг тилни ҳам назарий, ҳам амалий жиҳатдан пухта билишларига. имкон туғдирди. Фақат 1960-1970-йиллар давомида хорижий Шарқ мамлакатларидан 10 нафар мутахассис дарс бериш учун таклиф этилган эди. Ўз навбатида, факултет ўқитувчи ва талабалари ҳам чет мамлакатларга бориб, у ердаги институт ва университетларда ўқиб, ўз малакаларини ошириб қайтдилар.\n1990-йилда шарқ факултети негизида Тошкент Давлат университети қошида Шарқшунослнк институти ташкил қилинди. 1991-йил 15-июлда эса бу институт Ўзбекистон Республикаси Президенти Ислом Каримовнинг фармони билан Тошкент давлат шарқшунослик институтига айлантирилди.\nРеспубликамизнинг бугунги эҳтиёжларини инобатга олган ҳолда, институтда шарқшунослик соҳасидаги турли ихтисосликлар ва йўналишларнинг доираси янада кенгайтирилди. Институт факультет бўлган даврда мутахассислар фақат филология, тарих на иқтисод ихтисослари бўйича тайёрланган бўлса, бугунги кунда бу ўқув масканида ўн икки мутахассислик бўйича таълим берилмоқда.\nИлгари факультетда 7 та кафедра фаолият кўрсатган бўлса, бугунги кунга келиб Шарқшунослик институтида 28 кафедра фаолият кўрсатяпти. Институт ташкил этилгач, араб, форс, дарий, ҳинд, урду, хитой, пушту ва уйғур тиллари билан бир қаторда япон, корейс, турк тиллари ва адабиёти ҳам ўқитила бошланди. Ҳозирги кунда институтда 20 тадан ортиқ тил ўқитилмоқда.\nинститут кафедра факультет Шарқшунослик\t2019-01-18\nтегиинститут кафедра факультет Шарқшунослик\nНазад VSR700 rusumli uchuvchisiz uchish apparati\nДалее Koinot miqyosidagi 1 kun 72 yilga teng\nЎзингизни шакллантириш фақат ўз қўлингизда. Дунё олимларининг бу борадаги хулосалари! Кези келса ҳар қандай омадсизликдан …


Спортчилар оиласи. Шевченколар оиласига аталган ҳафта. Онаси Жаҳон чемпиони. Опа-сингиллар эса UFC 255 кечасида ғалаба эришишди. ТАВСИЯ ҚИЛАМИЗ! / Olamsport.com\n09:09Сабля бўйича жамоавий йўналишда ғолиб ва совриндорлар аниқлаб олинди\t0 08:48Нурмагомедов ва Aдашев октагонга чиқадиган оқшомнинг тўлиқ карди (Жанглар рўйхати)\t0 08:27"Боруссия"ни мағлуб этган "Байер" 2-ўринга кўтарилди\t0 08:06Тошкент вилояти спорт бошқармаси тадбиркорларга давлат-хусусий шериклик асосида бўш ер майдонларини таклиф қилди\t0 07:45Ўзбекистон замонавий бешкураш федерацияси Япония шаҳри билан ҳамкорлик битимини имзолади\t0 07:24“Спорти сев, спорт билан яша!”: Ёш шахматчилар баҳси эътиборимиз нигоҳида\t0 07:03"Челси"дан устун келган "Лестер" мусобақа пешқадамига айланди\t0 20:02Расман: Месси диквалификация қилинди\t0 18:56Умар Нурмагомедов: Ҳаммасини Хабиб назорат қилмоқда\t0 18:35Конор Макгрегор: "Жанглар ороли" меники!\t0 18:12"Атлетико" Симеонега 2024 йилга қадар мўлжалланган шартнома таклиф қилмоқчи. Мураббий инқироз сабаб маошининг камайишга тайёр 0 17:56Порье нима сабабдан Конорни UFC тарихидаги энг кучли жангчилардан бири деб ҳисоблашини айтди\t0 17:32Анвар Бойназаров уч кундан сўнг жанг ўтказади + ФОТО 0 17:11Хабиб: Сен-Пьер менга қарши жанг қилишни хоҳламаяпти\t3 16:50"Интер" Эриксенни ижарага олмоқчи бўлган клубларга шарт қўйди 0\n24 ноя 18:13\nСпортчилар оиласи. Шевченколар оиласига аталган ҳафта. Онаси Жаҳон чемпиони. Опа-сингиллар эса UFC 255 кечасида ғалаба эришишди. ТАВСИЯ ҚИЛАМИЗ!\nТеглар : Валентина ШевченкоАнтонина Шевченко\nВалентина Шевченко — энг енгил вазн тоифасида UFC камари соҳиби. У UFC 255 кечасида Женнифер Майяга қарши октагонга кўтарилди ва баҳсда тўлиқ устунликка эришди.\nАнтонина ва Валентина хонимларнинг онаси эса уч дақиқа ичида жаҳон чемпионлигини қўлга киритди.\nВалентина ва Антонина ёшлигидан бошлаб яккакурашлар билан катта бўлишди, бунга уларнинг онаси сабабчи бўлган\n"Барчаси онам билан бошланган. У ёшлигидан рақс тушишни бошлганди, онам доим яккакураш спорт турида жанг қилишни истаганди. Шундан сўнг у таэквонадо билан шуғулланишни бошлади. Ҳозирги вақтда унда тўртта камар бор, шунингдек учинчи дан қора белбоғ соҳиби ҳисобланади. Онам бизни спортчи бўлишимизни истади”,-деб ёшлигини эслади Антонина Швеченко.\nEлена Шевченко тайбокс спорт тури бўйича хизмат кўрсатган мураббий ҳисобланади. Eлена Шевченко онлайн тарзда ташкил этилган жаҳон чемпионатида иштирок этди ва олтин медални қўлга киритди.\nUFC 255 кечасида опа-сингиллар ажойиб тарзда ҳаракат қилишди. Антонина рақибасини нокаут қилди, Валентина эса рақибасини қийинчиликсиз таслим этди\n2018 йилда улар UFC билан шартнома имзолаган илк опа-сингил жангчиларга айланишди. Икки йилдан сўнг эса битта UFC кечасида иштирок этишди. UFC 255 кечасида Антонина синглисидан аввалроқ октагонга кўтарилди. У Арина Липскига қарши баҳс олиб борди. У рақибасини иккинчи раундда нокаутга учратди. Жанг давомида катта Шевченко 128 та зарба йўллади, зарбаларнинг 94 таси манзилига етиб борди. Шунингдек, жанг давомида у етти марта текдаун амалга оширди. Кечанинг андеркард жангида энг енгил вазн тоифасида UFC камари соҳиби бўлган Валентина Женнифер Маяга қарши баҳс олиб борди. Жанг беш раундга мўлжалланганди ва тўқнашув тўлиқ давом этди. Баҳс давомида қирғизистонлик чемпион рақибасига 249 та аниқ зарба берди. У 25 дақиқа давомида катта устунликка эришди ва камарини яна бир бор ишончли ҳимоя қилишга эришди.\nUFC кечанинг энг яхшилари учун бериладиган бонусларнинг бири Шевченколарнинг каттаси Антонинага берилди\n“Ҳафта биз учун жуда омадли бўлди. Сабаби онам биринчи бўлиб жаҳон чемпионатида олтин медални қўлга киритди. Бу эса бизга куч берди. Антонина мендан аввал октагонга кўтарилди ва ишончли ғалабани қўлга киритди. Унинг жанги мукаммал эди. У битта ҳам хатога йўл қўймади. Бизнинг аёллар ҳақиқий куч”-деб фикр билдирган Валентина UFC 255 кечасидан сўнг берган интервьюсида.\nЖессика Андраде: "Менинг услубим Шевченкога ҳақиқий бош оғриқ бўлади" 0\n"UFC 255 турниридан пардоз ва соч турмаги". Опа-сингил Шевченколардан ФОТО 0\nВалентина Шевченконинг навбатдаги рақиби маълум 0


Петербургда боласини ташлаб кетган аёлга ҳукм чиқарилди\nГулшода Ғозиева 2014 йилнинг декабрида Санкт Петербургдаги ўзи ишлаб келган ресторан ҳожатхонасида қизалоқни туққан.\nСанкт Петербургда ўз чақалоғини кўчага ташлаб кетганликда айбланган ўзбекистонлик Гулшода Ғозиева маҳаллий суд томонидан 8 ойлик мажбурий ахлоқ тузатиш ишларига маҳкум этилди. Ўтган йилнинг декабрь ойида у болани ўзи ишлаб келган шаҳар ресторани ҳожатхонасида туққани айтилган эди. Айни пайтда, Россияда муҳожирлар томонидан болаларга нисбатан содир этилаётган жиноятлар кўлами ошаётгани кузатилмоқда.\nРоссиянинг Санкт Петербург шаҳри Красногвардейский туман суди боласини кўчага ташлаб кетганликда айбдор деб топилган ўзбекистонлик 25 ёшли аёлни 8 ойлик ахлоқни тузатиш ишларига жалб қилиш тўғрисида қарор чиқарди.\nКрасногвардейский туман суди расмийси Юлия Иванова Озодлик билан суҳбатда Ўзбекистон фуқароси Гулшода Ғозиева устидан чиқарилган ҳукм тафсилотларини очиқлади.\n- Красногвардейский туман суди тергов давомида хорижлик бўлгани сабабли бу аёлни бир неча бор ҳибсда қолдириш тўғрисида қарор чиқарган эди. 125-модда, яъни одамни хавф-хатарда қолдириш бўйича ишлар билан бизда 82 участкамиз шуғулланади. Ўша ерда Ғозиевага 8 ойлик мажбурий меҳнатга жалб қилиш қарори чиқарилди,- деди Юлия Иванова.\nТерговдан аён бўлишича, Гулшода Ғозиева 2014 йилнинг декабрида Санкт Петербургдаги ўзи ишлаб келган “PRO-SUSHI” ресторани хожатхонасида қизалоқни туққан.\nТерговчилар болани туғруқхонада туғишга маблағи бўлмаган 1990 йилда туғилган бу аёл ошхонадан топган воситалар ёрдамида ўзига-ўзи доялик қилганини аниқлади.\nБолани ресторандан олиб чиққан Гулшода нима қиларини билмасдан, саккиз соат давомида Петербургнинг трамвай-троллейбусларида айланиб юрган. Ниҳоят у битта адёлга ўралган чақалоғини Санкт Петербургнинг Маршал Блюхер ҳиёбонига ташлаб, яна иш жойига қайтиб келган.\n-5 даража совуқда паркдаги скамейкага ташлаб кетилган гўдакни ўтиб кетаётган петербургликлардан бири топиб олган ва дарҳол тез ёрдам чақиртирган. Шифокорлар қизалоқнинг вақтида топилгани унинг ҳаётини сақлаб қолишга имкон берганини айтган эди.\nРоссия Тергов қўмитасининг Санкт-Петербург бўйича бошкармаси томонидан бу ҳодиса юзасидан Россия Федерацияси Жиноят Кодексининг 125-моддаси (хавф-хатарда қолдирмоқ) асосида жиноий иш қўзғатилди.\nТергов натижасида ташлаб кетилган боланинг онаси Гулшода Ғозиева бир ҳафтадан кейин аниқланди. У терговчиларга боланинг отаси никоҳсиз туғилган ўз фарзандидан воз кечгани сабабли бу жиноятга қўл урганини айтган.\nШаҳарнинг Красногвардейский тумани суди Ғозиевани ҳибсда ушлаб туриш ҳақида қарор чиқарган эди. Суднинг якуний қарори чиққунгача ўзбекистонлик муҳожир аёл тергов ҳибсхонасида сақланди. У 80 минг рубль жаримага ёки 1 йилгача қамоқ жазосига маҳкум этилиши мумкин эди.\nБироқ, қарорни эълон қилган Красногвардейский тумани судьяси йиғилганларга Гулшода Ғозиева Ғалабанинг 70 йиллигига бағишланган амнистияга тушгани ва суд залида озод қилинганини эълон қилди.\nЯна бир болафурушлар гуруҳи судланди\nСуд вакили Юлия Иванова муҳожирлар томонидан болаларга нисбатан содир этилган жиноятлар ва ноқонуний ҳатти-ҳаракатлар камаймаётганини ҳам қўшимча қилди.\nСуҳбатдош ўтган йилнинг 2 декабрида Красногвардейский туман судида 1992 йилда туғилган хоразмлик Азиза Давурова ва 1985 йилда туғилган тожикистонлик Сайлигул Нуралиевага нисбатан ҳам суд қарори чиққанини эслатди.\n“Бу аёллар олдиндан келишиб олиб, Давурова Азизанинг энди туғилган ўғлини 25 минг рублга оператив ходимга пуллагани учун жавобгарликка тортилган”, дея давом этади Юлия Иванова:\n- Суд уларни ҳам айбдор деб топди ва иккаловини 3 йилу 6 ойга қамоққа жўнатди. Улар аллақачон умумий режимдаги колонияга жўнатилиб, ўз қилмиши учун жавоб бермоқда,- деди суд вакили.


ИнтерФУТБОЛ :: Юбилей: Машҳурлик сари илк қадам ёхуд яна "сўйлоқ" ҳақида...\nЮбилей: Машҳурлик сари илк қадам ёхуд яна "сўйлоқ" ҳақида...\nФутбол оламининг ўта ёрқин юлдузларидан бири Роналдо 22 сентябрь куни 45 ёшга тўлди. «СЭ» нашри шу баҳона буюк «сўйлоқ»ни туғилган куни билан қутлаган ҳолда, унинг яшил майдон узра мислсиз парвози қандай бошланганини эсга олди.\nРоналдо «Крузейро»даги қисқа, лекин сермаҳсул давр (14та ўйинда 12та гол) эвазига 17 ёшидаёқ ЖЧ-94 турнирига отланаётган Бразилия миллий жамоасидан чорлов қабул қилади. Ёш вундеркинд Америкада фақат бир марта, Роберто Баджо пенальтилар сериясида тарихий хатога йўл қўйганидан кейин қувончдан ўзини жиловлай олмай, майдонга югуриб тушган бўлсада, мундиал «заявка»сига тушганининг ўзиёқ Европа клублари тинчини бузишга кифоя қилганди. Умуман, янги юлдузчанинг «кўҳна қитъа»га йўл олиши андак вақт ва манфаатли таклифга боғлиқ бўлиб қолганди. Кўпчилик Роналдони «Ювентус» ва «Милан»га боғлаб турган бир паллада йигитча ҳаммани лол қолдирганча Нидерландия футболига юзланади. Йигитча бутунлай кутилмаган қарорни ЖЧ-94ни иккинчи тўпурар мақомида якунлаган ва Ла Лиганинг энг сермаҳсул мерганига айланган афсонавий Ромарио маслаҳати таъсирида қабул қилганди. «Ромарио ПСВни Европанинг профессионал даражада шаклланган клуби сифатида таърифлади, янги муҳитга мослашиш учун ундан яхшироқ жамоа тополмаслигимни айтди. Ўйлашимча, у бу масалада тўла ҳақ бўлиб чиқди», - деганди «сўйлоқ» кейинчалик ўз интервьюларида. Албатта, бундай мазмундаги тавсия асоссиз эмасди - Эйндховенда 5 йил сермаҳсул ўйин кўрсатган (149та учрашувда 128та гол) Ромарио нима деяётганини яхши биларди. Шунингдек, ПСВнинг ўзи ҳам «отни қамчилаш»ни сира пайсалга солмайди. Бинобарин, футболда Христофор Колумб мақоми бежиз клубнинг собиқ бош директори Франк Арнесенга берилмаган. Ҳар ҳолда, у футболга «феномен»дан ташқари, яна кўплаб юлдузларни тортиқ этди - чин кашфиётчи. Арнесен 2004 йили «Тоттенхэм»да иш бошлаганида, Роналдо даниялик мутахассис ўз фаолиятида катта ўрин тутганини баралла эътироф этди: «Франкнинг «Тоттенхэм»га йўл олгани мени яна Англия ҳақида ўйлашга мажбур қилмоқда. У билан ҳамкорликда ишлаш мен учун идеал вариант ҳисобланади. Арнесен мени футбол оламига тортиқ этиш билан отамдек қадрдон бўлиб қолди». Франк эса Роналдо трансферидаги муваффақиятини ҳазил оҳангида изоҳлаганди: «Ҳаттоки, кўзи ожиз бувим ҳам Роналдодан буюк футболчи чиқишини кўра оларди. Шундай экан, бу ерда гап скаутинг хизматида эмас. Мутахассис шунчаки, керакли паллада керакли жойда пайдо бўлиб, номзод кўнглига йўл топса, бас».\nМаълум бўлишича, айни пайт Москванинг «Локомотив» клубида ишлаётган Ральф Рангник ҳам вақтида Роналдо иқтидорини пайқаган ва уни «Штутгарт» тизимига олиб ўтишга уринган экан (Рангник ўша пайт Германия клуби ёшлар сектори координатори лавозимида ишларди). Ўшанда «Крузейро» 17 ёшли иқтидор учун 6 млн. доллар сўраган, бироқ Германия жамоасида шунча маблағ топилмаган. Арнесен ва ПСВ вакиллари эса баҳони 5 миллион долларга туширишади ва бўлажак юлдуз Нидерландияга йўл олади.\nНидерландия Эредивизиони доирасидаги 33та ўйинда 30та гол, барча турнирлар ҳисобидан 35та гол (36та ўйинда)! Таққослаш учун келтирсак, Ромарио ПСВдаги дебют мавсумида 34та учрашувда майдонга тушиб 26та гол урганди. Роналдо эса энг эсда қоларли ўйинни 1994|1995 йиллар мавсумидан ўрин олган ва ПСВнинг мағлубияти билан ниҳоясига етган баҳсда намойиш этган. 1994 йилнинг 17 сентябри. Леверкузен. Маҳаллий «Байер» 30 минг мухлисни ўз бағрига олган «Бай-Арена»да УЕФА кубоги биринчи раунди доирасида ПСВ билан куч синашганди. Томонлар 9та голни ўз ичига олган чин триллер намойиш этишади. 18 ёшини қаршилашига 9 кун қолган Роналдо ўша оқшом «хет-трик»ка эришади. Ёш бразилиялик аввалига, ўзи ишлаган пенальтини голга айлантиради. Ўша вазият хроникаси: Роналдо тўпни қабул қилиб олгач, уни ўзидан сал узоқлаштириб юборади, боз устига, дарвозабон Фолльборн тезкор ҳаракати билан бурчакни қисқартиради. Шунга қарамай, Роналдо тўпни қайта эгаллаб олиб, голкиперни алдаб ўтишга уринади. Такрорий лавҳада тўқнашув юз бермагандек кўринганди. Бироқ бразилиялик ўз рақибини алдаб ўтиб, ниятига етганди. Тўғри, «Байер» 16-дақиқадаёқ ҳисобни 3:1 кўринишига келтириб қўяди. 41-дақиқага келиб, майдон эгалари ҳужумчиси Ульф Кирстен «хет-трик»ни расмийлаштиришга улгуради. Биринчи бўлимнинг сўнгги дақиқасида эса Роналдо таянч ҳудудида очилиб, тўпни дарвозадан чамаси 25 метр узоқликда қабул қилади. Кейин алдамчи ҳаракатлар билан таъқибчисини ортда қолдиради ва қулай позицияга чиқиб бориб, дарвоза «тўққизлиги»ни нишонга олади. Бразилиялик вундеркинд учинчи голни юзага келтиришда тезлик олиш маҳоратини намойиш этиб, қанотдан узатилган тўпга ҳаммадан аввал етиб келади. Ҳужумчи 80-дақиқада захирага олинади, бунда бутун ўйин давомида рақибларидан саноқсиз тепкиларни қабул қилган футболчи майдондан оқсоқланиб чиқиб кетади. Якунда ПСВ 4:5 ҳисобида имкониятни бой беради. Кейинчалик учрашув ҳақидаги асосий хулосани ўша пайтда «Байер» шарафини ҳимоя қилган афсонавий Руди Фёллер чиқарганди: «Тўғриси, 18 ёшли йигитчанинг шунчалик мукаммал ўйин кўрсатишига ҳеч қачон гувоҳ бўлмаганман».\n«Феномен» самарали фаолияти мобайнида футбол тарихидаги энг ёрқин юлдузлар - Зайниддин Зидан, Роналдиньо, Луиш Фигу, Дэвид Бекхэм билан ёнма-ён тўп сурди. Бироқ ўзи яшил майдондаги энг яхши шериги сифатида Люк Нилисни эътироф этганди. Бельгиялик ҳужумчи «Андерлехт»дан ПСВ сафига 1994 йилнинг ёзида, Роналдо билан бир вақтда ўтган. У чиндан ҳам, бразилиялик амплуадоши билан ажойиб дуэт ташкил этади. Бу бироз кулгули туюлиши мумкин, аммо уларнинг ҳамжиҳатликларида аввало, битта хонада истиқомат қилишгани муҳим роль ўйнаган. Тўғри, футболчилар бирданига идеалликка эришолмайдилар. Дейлик, Нилис 1994|1995 йиллар мавсумининг биринчи ярмида ҳаттоки, Роналдо билан битта хонада яшашни ҳам истамаган, бу борада мураббий ва шифокорларга шикоят қилишгача борганди. Маълум бўлишича, у «феномен»нинг жуда қаттиқ хуррак отишига тоқат қилолмаган экан. Кейинчалик Роналдонинг томоқ безларида муаммо борлиги аниқланган ва қишда улар бартараф этилган. «Люк ҳар бир ўйинда менга ҳаттоки, Зидандан ҳам кўпроқ ёрдам берарди. Балки у унчалик ёрқин ўйинчи эмасдир, лекин ҳеч қачон қизғанчиқлик қилмаган. Аксинча, доимо иложи борича кўпроқ узатма амалга ошириш ва мени қулай вазиятга чиқариш пайида бўларди. Биз бир-биримизни жуда яхши тушунардик», - дея хотирлайди «феномен» ўша ҳамкорликни.\nЭйндховендаги иккинчи мавсум «сўйлоқ» учун аввалгисидек ёрқин ўтмайди. Бинобарин, унга тизза соҳасидаги оғриқлар роса азоб берганди. Умуман, айни шу муаммо Роналдога ўзининг чексиз салоҳиятини тўлиқ юзага чиқариш имкониятини бермаган. 1996 йилнинг февралида ҳужумчи жарроҳлик столига ётишдан ўзга чора тополмайди, кейин 4 ой давомида тикланиш билан овора бўлади. Ниҳоят, ёзда «Барселона»га йўл олади. Нима бўлганда ҳам, Роналдонинг Эйндховендаги дебют мавсуми - фантастика! YouTube тармоғидаги ўйин лавҳалари бу фикрга яққол далолат. Ҳа, 18 ёшли тўпурар мукаммал техникаси, фақат ўзига хос «эластико» финти, тезкор ва чаққонлиги, чарчоқ нималигини билмаслиги билан шон-шуҳрат чўққиси томон дастлабки дадил қадамни баралла ташлаганди.\n04:47 14 ДАҚИҚА УЧУН 6,4 БАЛЛ (0)


Жасур Абдураимов: "Биринчи таймда "Андижон"га ютқаздик, Лобановга раҳмат айтаман" / CHAMPIONAT.asia\n00:34Неймарнинг собиқ агенти: "Реал" у учун 300 млн евро бермоқчи бўлган" 0 00:15Ибрагимович ресторанга боргани ва карантин қоидаларини бузгани учун жаримага тортилади 0 00:02Спортчилар ижтимоий тармоқларда 1 23:56АПЛ. 3 дақиқада киритилган икки гол ўйин тақдирини ҳал қилди 2 23:37"Манчестер Юнайтед"да рекорд сари бир ўйин қолди 0 23:20АПЛ. 31-турни "Эвертон"нинг ўйини якунлаб беради (асосий таркиблар) 1 22:58Илҳом Мўминжонов: "Акбар Тўраев машғулотларда жароҳат олди" 2 22:54Темур Турдиев: "Хато қилгандирмиз-ки, жазога тортилдик" 0 22:34Сульшер - Сон Хен Минга қарши ишлатилган фол ҳақида: "Ўғлим шундай қилса, кечки овқатсиз қоларди" 12 22:11Қосимовга 4 рақами ярашади. Чунки у жамоасини плей-оффдан гуруҳ босқичига олиб чиққан тўртинчи мураббий! 20 21:55Тимур Кападзе: "ПФЛга футболчиларни алмаштириш борасида таклифимни билдирдим" 4 21:51Ўзбекистон Coca-Cola кубоги. Учинчи саралаш босқичи учрашуви расмийлари 0 21:50Сурат биздан, изоҳ сиздан! 5 21:49Ўзбекистон Coca-Cola кубоги учинчи саралаш босқичида 2 та учрашув ўтказилади 0 21:35Асрор Алиқулов: "Таркибимизда 13 нафар футболчи қолди" 21\nЖасур Абдураимов: "Биринчи таймда "Андижон"га ютқаздик, Лобановга раҳмат айтаман"\nТеглар : "Андижон" Жасур Абдураимов "Металлург"\n"Металлург" - "Андижон" (2:0) учрашувидан кейин мезбонлар бош мураббийи Жасур Абдураимов ўз фикрларини билдирди.\n"Тўғрисини айтаман, биринчи тайм ўйин бўйича "Андижон"га ютқаздик. Майдон марказини бой бердик. Рақибда 2та юз фоизли вазият бўлди, Лобановга раҳмат айтаман, бизни қутқарди. Иккинчи таймда эса ўз кучимизни кўрсатдик", - деб гап бошлади Абдураимов.\n- Макеев ва Нарзуллаев каби футболчилар майдонга тушишмади. Бунинг сабаби нимада?\n- Макеевга келсак олдинги матбуот анжуманида ҳам айтганман, легионер бўлса маҳаллий футболчилардан бир бош устун бўлиши керак деб. Агар савияси тенг бўлса мен ўзбекистонлик футболчиларга имконият бераман. Нарзуллаев эса ҳозирча ҳаракат қилмоқда, мени ўйлашимча Ғофурбеков ундан кўра кўпроқ креативроқ ўйин кўрсатмода. Шу боис бугун Ғофурбековни майдонга туширдим.\n- U-21 жамоасидан асосий жамоага қайси футболчиларни олган бўлардингиз?\n- Ҳозирча бу жамоадан 4-5 нафар футболчи биз билан машғулот ўтказишмоқда. Аммо улар ҳозирча бундай ҳужумкор ўйинга тайёр эмас, уларда жисмоний ҳолат эмас фикрлаш бўйича тайёр эмас. Агар ёш футболчи ўйинга тайёр бўлса майдонга тушираман, агар 37 ёшли футболчи тайёр бўлса 37 ёшни тушираман. Менга футболчилар керак. Замонавий футболда биринчи ўринда "калла" бўлиши керак.\n- Одилбек Абдумажидовнинг ўйини ҳақида нима дея оласиз?\n- У ҳозир 20 ёшда. Ақлли футболчи, тўғри бугун қизил карточка олди. Аммо ўз ёши учун яхши ҳаракат қилди дея оламан. Ўйлашимча 2-3 йилдан кейин терма жамоада ўйнайди. Фақат ҳаракат қилишдан тўхтамаслиги, меҳнатдан қочмаслиги шарт.\nCoca Cola Суперлига. 5-тур рамзий терма жамоаси 18\nОтабек Ғуломхўжаев: "Боаке жамоага мослашиб кета олмаяпти. Эдгарда оилавий муаммо бор" 21\n"Металлург" - "Андижон" 2:0. Highlights 7\nCoca Cola Суперлига. "Металлург" ўз уйида "Андижон"ни мағлуб этди 57\nСуперлига. Тур дарвозабони - Санжар Қувватов 1\nCoca Cola Суперлига. 4-турда томошабин бўйича "Андижон" етакчи, Тошкентда эса антирекорд янгиланди 53\nАлександр Лобанов: “Пахтакор” билан ўйинда камида дурангга лойиқ эдик” 14\n08 апр 22:38:34\nЖасурнинг келажагига мен ишонаман.Бу хам,тактик мураббий булади.Ишларига омад!\n09 апр 05:44:59\nЁшлар билан хеч нарса қилолмайсан- Отабек!\nАндижонда эса тренерлар келиб кетаверади, яна про лига, яна эски хаммом, эски тоз.\nЭҳ Андижон, Андижон! Қандай ўйнар эдинг-а!!!!!!!\n09 апр 05:40:18\n08 апр 23:31:01\nМана тренир кандай булиш керакак урган гуломхлджаев\n08 апр 23:17:13\nLegioner haqidagi gaplariga qoyil.Toʻgʻrida legioner degani yo borini berib oʻynasin yo uyiga yoʻqolsin.\n08 апр 22:49:01\nBu shunchaki o'yin\nЖасур Абдураимовда кучли мураббий булиш потенциали борлиги Пахтакордаёк исботлаб булган. Лобанов хам, факат тескариси\nЛа Лига. "Реал" "Эль Класико"да ғалаба қозониб, жадвалда биринчи ўринга кўтарилди\nCoca Cola Суперлига. Ноҳақ гол урилган баҳсда "Қўқон-1912" Муборакда ғалаба қозонди\n"Навбаҳор"да "Пахтакор"га қарши ўйин бўйича йиғилиш бўлиб ўтди\nДиёр Имомхўжаев: "Футбол ташкилоти билан телевидение машинаси фарқига бормаётганларга нимани тушунтириш мумкин?"


Сиз шу ердасиз: Бош саҳифа 2009 йил 4-сон Ўлганларга дуо қилиш ва уларга савоб аташ\n“Тирикларнинг дуо ва садақаларидан ўлганларга манфаат бордир”.\nШарҳ: Аҳли сунна ва жамоа ўлганлар тирикларнинг қилган амалидан манфаат олишларига иттифоқ қилганлар.\nМусулмонларнинг унинг ҳаққига қилган дуолари, айтган истиғфорлари ва унинг номидан қилинган садақалари ва ҳажлари бунга мисолдир.\nБаданий ибодатнинг савоби ўлганга етадими, йўқми, деган масалада ихтилоф бўлган.\nБаданий ибодат рўза, намоз, Қуръон қироати ва зикрга ўхшаган нарсалардан иборат.\n1. Абу Ҳанифа, Аҳмад ибн Ҳанбал ва жумҳур (кўпчилик) баданий ибодат савоби ўлганга етади, деганлар.\n2. Шофеъий ва Молик етмайди, дейдилар.\nЎлганга ўзидан бошқанинг амалидан савоб етишига далил Қуръонда, Суннатда, Ижмоъда ва Қиёсда бордир:\n1. Қуръондан далил: “Улардан кейин (дунёга) келган зотлар айтурлар: “Эй, Раббимиз, Ўзинг бизларни ва бизлардан илгари имон билан ўтганларни мағфират қилгин...” (Ҳашр, 10).\nАллоҳ таоло ушбу оятда ўзларидан олдин ўтган мўминларга мағфират сўраганларни мадҳ қилмоқда. Бу эса, ўлганлар тирикларнинг истиғфоридан манфаат олишига далолат қилади.\nИмом Абу Довуднинг “Сунан” китобида Усмон ибн Аффон (р.а.)дан қуйидаги ҳадис ривоят қилинади: “Пайғамбар (с.а.в.) ўлик дафн қилиб бўлинганидан кейин устида туриб: “Биродарингизга истиғфор айтинглар. Унга собитлик сўранглар. Чунки у ҳозир сўроқ қилинади”, дер эдилар”.\nШунингдек, Пайғамбаримиз (с.а.в.)дан қабрларни зиёрат қилган вақтда ўлганларга дуо қилиш ҳақида ҳадислар келган.\nИмом Муслимнинг “Саҳиҳ” китобларида келган ҳадис бунга мисол: “Оиша онамиз (р.а.) Пайғамбаримиз (с.а.в.)дан: “Қабр аҳлларига истиғфор айтсангиз, нима дейсиз?” – деб сўрадилар. У зот (с.а.в.): “Ассалому алайкум, эй мўмин ва мусулмонлар диёри аҳли. Аллоҳ биздан ва сиздан олдин ўтганларни-ю кейин қолганларни раҳм қилсин. Ва албатта, биз ҳам сизларга келиб қўшиламиз”, деб жавоб берганлар”.\n3. Ижмоъдан далил:\nИслом умматининг эътиборли асосий қисми жам бўлиб, ўлганга жаноза намозидаги дуони далил қилиб, ўлган тирикларнинг дуосидан манфаат олади, деганлар.\nЖаноза намозидаги дуолар маълум ва машҳурдир. Улар ўз аҳли биландир. Ўлган эркак, аёл ва гўдаклар учун алоҳида дуолар мавжудлигининг ўзи бу дуолардан вафот этганларга манфаат борлигини кўрсатади.\n4. Қиёсдан далил:\nБаданий ибодат бўлмиш дуо ўлганга манфаат бергандан кейин рўза, намоз каби бошқа баданий ибодатлар ҳам манфаат бериши турган гап. Чунки орада фарқ йўқ. Бунинг устига, бошқа баданий ибодатлар ҳам манфаат бериши ҳақида ҳужжат ва далиллар бор.\n2014 йил 4 июнда эълон қилинган 3139 марта кўрилган


«Ювентус» бош директори: Дибала борасида таклифлар бўлгани йўқ\n14:46 / 09.01.2017\nТуриннинг «Ювентус» футбол клуби бош директори Жузеппе Маротта ҳимоячи Патрис Эвра қишки трансфер ойнаси вақтида жамоани тарк этиши мумкинлигини тасдиқлади. Шунингдек, у ҳужумчи Пауло Дибаланинг «Реал» ёки «Барселона»га ўтиши ҳақидаги миш-мишларга ўз фикрини билдириб ўтди.\n«Эвра ҳали-ҳамон биз билан. У ҳозирда қаерда фаолиятини давом эттириши борасида бош қотирмоқда. Кўрамиз бу вазият қандай якун топаркин. Унинг ўрнига ўйинчи қидирмаймиз.\nДибалага келадиган бўлсак - «Реал» ва «Барселона»дан бу борада клубга қўнғироқлар бўлгани йўқ. Шуни таъкидлаб ўтиш лозимки, бизда у билан бир неча йилга мўлжалланган шартнома бор. «Ювентус»да у билан ажойиб муносабатлар бор», - дея Мароттанинг сўзларини келтиради Mediaset Premium.\nЮвентус Пауло Дибала Жузеппе Маротта